ΨΗΦΙΣΜΑ (ΕΕ) 2022/1697 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

της 4ης Μαΐου 2022

με τις παρατηρήσεις που αποτελούν αναπόσπαστο μέρος των αποφάσεων σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2020, τμήμα III — Επιτροπή και εκτελεστικοί οργανισμοί

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

— έχοντας υπόψη την απόφασή του σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2020, τμήμα III — Επιτροπή,

— έχοντας υπόψη τις αποφάσεις του σχετικά με την απαλλαγή όσον αφορά την εκτέλεση των προϋπολογισμών των εκτελεστικών οργανισμών για το οικονομικό έτος 2020,

— έχοντας υπόψη το άρθρο 99 και το παράρτημα V του Κανονισμού του,

— έχοντας υπόψη τις γνωμοδοτήσεις της Επιτροπής Εξωτερικών Υποθέσεων, της Επιτροπής Ανάπτυξης, της Επιτροπής Απασχόλησης και Κοινωνικών Υποθέσεων, της Επιτροπής Περιβάλλοντος, Δημόσιας Υγείας και Ασφάλειας των Τροφίμων, της Επιτροπής Μεταφορών και Τουρισμού, της Επιτροπής Περιφερειακής Ανάπτυξης, της Επιτροπής Πολιτισμού και Παιδείας, της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων και της Επιτροπής Δικαιωμάτων των Γυναικών και Ισότητας των Φύλων,

— έχοντας υπόψη την επιστολή της Επιτροπής Γεωργίας και Ανάπτυξης της Υπαίθρου,

— έχοντας υπόψη την έκθεση της Επιτροπής Ελέγχου του Προϋπολογισμού (A9-0127/2022),

Α. λαμβάνοντας υπόψη ότι ο προϋπολογισμός της Ένωσης αποτελεί σημαντικό μέσο για την επίτευξη των κοινών στόχων πολιτικής και αντιπροσωπεύει κατά μέσο όρο το 1,1 % του ακαθάριστου εθνικού εισοδήματος της Ένωσης ή το 2,4 % των δαπανών γενικής κυβέρνησης των κρατών μελών και των συνολικών δημόσιων δαπανών στην Ένωση·

Β. λαμβάνοντας υπόψη ότι όταν το Κοινοβούλιο χορηγεί απαλλαγή στην Επιτροπή, επαληθεύει και αξιολογεί κατά πόσον οι πιστώσεις έχουν δαπανηθεί ορθά και εάν έχουν επιτευχθεί οι στόχοι πολιτικής, μετά από εσωτερικούς και εξωτερικούς ελέγχους, επιβεβαιώνοντας έτσι την κανονικότητα και τις επιδόσεις από την άποψη της σχέσης κόστους/οφέλους των δαπανών της Επιτροπής·

Πολιτικές προτεραιότητες

1. υπενθυμίζει την ισχυρή προσήλωσή του στις θεμελιώδεις αρχές που κατοχυρώνονται στη Συνθήκη για την Ευρωπαϊκή Ένωση (ΣΕΕ) και στη Συνθήκη για τη λειτουργία της Ευρωπαϊκής Ένωσης (ΣΛΕΕ), συμπεριλαμβανομένης της χρηστής δημοσιονομικής διαχείρισης, όπως ορίζεται στο άρθρο 317, και της καταπολέμησης της απάτης, όπως ορίζεται στο άρθρο 325·

2. τονίζει τη σημασία του προϋπολογισμού της Ένωσης για την επίτευξη των πολιτικών προτεραιοτήτων της Ένωσης, καθώς και τον ρόλο του στην παροχή βοήθειας στα κράτη μέλη σε απρόβλεπτες καταστάσεις, όπως η πανδημία της COVID-19 και οι συνέπειές της· τονίζει ότι η ορθή και έγκαιρη εκτέλεση του προϋπολογισμού συμβάλλει στην αποδοτικότερη και αποτελεσματικότερη αντιμετώπιση των αναγκών και των προκλήσεων σε διάφορους τομείς πολιτικής· προειδοποιεί ότι η εκτέλεση του προϋπολογισμού υπό χρονική πίεση ενδέχεται να οδηγήσει σε αύξηση των σφαλμάτων και των παρατυπιών·

3. υπογραμμίζει τη σημασία που έχει για τη διαδικασία απαλλαγής η υποβολή εκθέσεων σχετικά με τις επιδόσεις των προγραμμάτων του προϋπολογισμού της Ένωσης· εφιστά την προσοχή στο γεγονός ότι η προστιθέμενη αξία των επενδεδυμένων πόρων συνδέεται στενά με τα επιτευχθέντα αποτελέσματα και τη συμβολή τους στη βελτίωση της καθημερινής ζωής των Ευρωπαίων πολιτών·

4. επαναλαμβάνει τη βαθιά ανησυχία του σχετικά με την κατάσταση όσον αφορά το κράτος δικαίου σε ορισμένα κράτη μέλη, η οποία είναι από μόνη της εξαιρετικά ανησυχητική και θα οδηγήσει σε σοβαρές απώλειες για τον προϋπολογισμό της Ένωσης και υπογραμμίζει τα αιτήματά του προς την Επιτροπή να χρησιμοποιήσει όλα τα διαθέσιμα εργαλεία για την παύση των συνεχιζόμενων σοβαρών παραβάσεων του κράτους δικαίου και τον περιορισμό του κινδύνου αυτών των απωλειών· αυτό θα πρέπει να περιλαμβάνει την άμεση και πλήρη εφαρμογή του κανονισμού (ΕΕ, Ευρατόμ) 2020/2092 του Ευρωπαϊκού Κοινοβουλίου και του Συμβουλίου (1) περί γενικού καθεστώτος αιρεσιμότητας για την προστασία του προϋπολογισμού της Ένωσης («κανονισμός για την αιρεσιμότητα του κράτους δικαίου») με την αποστολή γραπτής κοινοποίησης σύμφωνα με το άρθρο 6 παράγραφος 1 του εν λόγω κανονισμού στα οικεία κράτη μέλη·

5. τονίζει ότι, στο ψήφισμά του σχετικά με την έκθεση της Επιτροπής του 2020 για το κράτος δικαίου, το Κοινοβούλιο κάλεσε ήδη την Επιτροπή να αναλάβει άμεση δράση στο πλαίσιο του κανονισμού περί γενικού καθεστώτος αιρεσιμότητας και να αξιοποιήσει πλήρως, χωρίς περαιτέρω καθυστέρηση, τα υφιστάμενα εργαλεία έρευνάς της, προκειμένου να αντιμετωπιστούν οι ελλείψεις ως προς το κράτος δικαίου στα κράτη μέλη, οι οποίες θα μπορούσαν να επηρεάσουν ή να απειλήσουν σοβαρά τη χρηστή δημοσιονομική διαχείριση του προϋπολογισμού της Ένωσης· σημειώνει την πρόσφατη απόφαση του Δικαστηρίου που επιβεβαιώνει ότι ο κανονισμός για την αιρεσιμότητα του κράτους δικαίου είναι σύμφωνος με τις Συνθήκες της ΕΕ και, ειδικότερα, επισημαίνει ότι η συμμόρφωση με τις κοινές αξίες στις οποίες βασίζεται η Ευρωπαϊκή Ένωση δεν μπορεί να περιοριστεί στην ανάληψη υποχρεώσεων στο πλαίσιο της προσχώρησης στην Ένωση, οι οποίες μπορούν να αγνοηθούν μετά την προσχώρηση· σημειώνει με βαθιά ανησυχία ότι, παρά την πρόσφατη απόφαση του Δικαστηρίου και τις πολυάριθμες εκκλήσεις του Κοινοβουλίου, η Επιτροπή δεν έχει εφαρμόσει ακόμα τον κανονισμό για την αιρεσιμότητα όσον αφορά το κράτος δικαίου· σημειώνει ότι η Επιτροπή ανήγγειλε επιτέλους τον Απρίλιο του 2022 την πρώτη ενεργοποίηση του μηχανισμού αιρεσιμότητας, και υπενθυμίζει τη σημασία της προστασίας των δικαιωμάτων των τελικών αποδεκτών και των δικαιούχων χρηματοδότησης της ΕΕ· θεωρεί ότι, με τη μη εφαρμογή του εν λόγω κανονισμού, η Επιτροπή καθυστερεί την εκτέλεση των καθηκόντων της ως θεματοφύλακα των Συνθηκών·

6. πιστεύει ότι η ετήσια έκθεση της Επιτροπής για το κράτος δικαίου αποτελεί χρήσιμο εργαλείο για την παρακολούθηση και την αξιολόγηση της κατάστασης του κράτους δικαίου σε όλα τα κράτη μέλη και για παρόμοιους λόγους· εκφράζει, ωστόσο, την ανησυχία του για το γεγονός ότι η έκθεση δεν θα βελτιώσει την κατάσταση στα κράτη μέλη χωρίς σαφείς και συγκεκριμένες συστάσεις προς τις κυβερνήσεις της ΕΕ· τονίζει επίσης ότι οι ετήσιες εκθέσεις πρέπει να κάνουν σαφή διάκριση μεταξύ μεμονωμένων ελλείψεων και συστημικών ελλείψεων όσον αφορά το κράτος δικαίου· καλεί την Επιτροπή να εφαρμόσει τις συστάσεις που περιέχονται στο ψήφισμα του Κοινοβουλίου, της 24ης Ιουνίου 2021, σχετικά με την έκθεση της Επιτροπής του 2020 για το κράτος δικαίου·

7. επιμένει ότι η Επιτροπή πρέπει να διασφαλίσει ότι όλοι οι οργανισμοί (ενωσιακοί ή διεθνείς) που παρέχουν εξωτερική βοήθεια σέβονται το κράτος δικαίου και τα ανθρώπινα δικαιώματα στις χώρες που λαμβάνουν την εν λόγω βοήθεια· τονίζει, ειδικότερα, την ανάγκη να εξασφαλιστεί ότι κανένα κονδύλιο της Ένωσης δεν διατίθεται για τρομοκρατικούς σκοπούς ή μορφές τρομοκρατίας και/ή θρησκευτικής και πολιτικής ριζοσπαστικοποίησης ούτε συνδέεται με τέτοιου είδους ενέργειες τρίτων μερών και/ή φυσικών προσώπων·

8. υπογραμμίζει ότι περαιτέρω πρωτοβουλίες για τη διασφάλιση της προστασίας του προϋπολογισμού της Ένωσης έχουν καταστεί ακόμη πιο απαραίτητες με την έναρξη ισχύος του μέσου NextGenerationEU, μέσω του οποίου οι συνολικές εκταμιεύσεις από τον προϋπολογισμό της Ένωσης θα γίνουν πολύ μεγαλύτερες κατά τα επόμενα έτη· επισημαίνει ότι, στο πλαίσιο αυτό, η Επιτροπή θα πρέπει επίσης να διασφαλίσει ότι η OLAF, το Ελεγκτικό Συνέδριο και η Ευρωπαϊκή Εισαγγελία θα διαθέτουν τα αναγκαία μέσα και προσωπικό για τη διερεύνηση πιθανών περιπτώσεων απάτης εις βάρος του προϋπολογισμού της Ένωσης· σημειώνει ότι η OLAF μετέφερε 9 υπαλλήλους το 2020 και 9 επιπλέον υπαλλήλους το 2021 στην Ευρωπαϊκή Εισαγγελία· εκφράζει την ανησυχία του για το γεγονός ότι αυτή η σημαντική μείωση του προσωπικού θα μπορούσε να θέσει σε κίνδυνο την ικανότητα της OLAF να εκπληρώνει αποτελεσματικά την εντολή της, λόγω έλλειψης προσωπικού και υπερβολικού φόρτου εργασίας· ζητά, επομένως, την αύξηση του οργανογράμματος (ιδίως των εμπειρογνωμόνων στους τομείς των ερευνών και της ΤΠ) της OLAF, προκειμένου να αντισταθμιστούν οι μεταθέσεις προσωπικού στην Ευρωπαϊκή Εισαγγελία·

9. σημειώνει ότι, βάσει του άρθρου 22 του κανονισμού για τον μηχανισμό ανάκαμψης και ανθεκτικότητας (2) (κανονισμός ΜΑΑ), εναπόκειται στα κράτη μέλη η διασφάλιση της προστασίας των οικονομικών συμφερόντων της Ένωσης· σημειώνει ότι η Επιτροπή διαδραματίζει σημαντικό ρόλο στη διασφάλιση ότι τα εθνικά συστήματα ελέγχου παρέχουν αξιόπιστες, βάσιμες και συναφείς πληροφορίες· τονίζει ότι πρέπει να κλιμακωθούν οι διοικητικές ικανότητες των κρατών μελών και της Επιτροπής ώστε να διασφαλιστεί η χρηστή δημοσιονομική διαχείριση, η οποία περιλαμβάνει την αποτελεσματική πρόληψη, τον εντοπισμό και τη διόρθωση της απάτης, της διαφθοράς και των συγκρούσεων συμφερόντων, καθώς και την αποφυγή της διπλής χρηματοδότησης· σημειώνει ότι η Επιτροπή είναι υπεύθυνη για την παροχή τεχνικής βοήθειας και συμβουλευτικών υπηρεσιών για τη βελτίωση των αντίστοιχων διοικητικών ικανοτήτων στα κράτη μέλη· καλεί την Επιτροπή να παράσχει στην αρμόδια για την απαλλαγή αρχή επισκόπηση των συγκεκριμένων μέτρων που έχουν ληφθεί ώστε να εξασφαλιστεί η κατάλληλη στελέχωση της Επιτροπής και των σχετικών θεσμικών οργάνων (συγκεκριμένα του Ελεγκτικού Συνεδρίου, της OLAF, της Ευρωπαϊκής Εισαγγελίας, της Ευρωπόλ και της Eurojust) για την άσκηση των αντίστοιχων αρμοδιοτήτων τους· καλεί την Επιτροπή να παράσχει δήλωση αξιοπιστίας σχετικά με τα δεδομένα επιδόσεων για την υλοποίηση της διευκόλυνσης στην ετήσια έκθεσή της για τη διαχείριση και τις επιδόσεις (ΕΕΔΕ)·

10. καλεί την Επιτροπή να χρησιμοποιήσει άμεσα τα μέσα που έχει στη διάθεσή της, όπως η χρήση μέσων αναστολής σε περιπτώσεις όπου έχει επιβεβαιωθεί ότι υπάρχουν σοβαρές ελλείψεις στα συστήματα διαχείρισης και ελέγχου·

11. υπογραμμίζει ότι το γεγονός ότι η Επιτροπή, μετά από επανειλημμένα αιτήματα του Κοινοβουλίου προς τούτο, εξακολουθεί να αδυνατεί να υποβάλει κατάλογο των αποδεκτών του μεγαλύτερου μέρους των κονδυλίων της Ένωσης υπό επιμερισμένη διαχείριση, αποτελεί σημαντικό εμπόδιο τόσο για την αξιολόγηση των κινδύνων που συνδέονται με τις δαπάνες της ΕΕ όσο και για τη συνολική διαφάνεια των δαπανών της· θεωρεί ανεπαρκείς τις απαντήσεις και εξηγήσεις που έδωσε η Επιτροπή στο Κοινοβούλιο και αναποτελεσματικές και ανεπιτυχείς τις προσπάθειες της Επιτροπής να δημιουργήσει μια τέτοια βάση δεδομένων·

12. θεωρεί ότι η μακροχρόνια αντιδικία όσον αφορά τη σύγκρουση συμφερόντων μεταξύ της Επιτροπής και του Τσέχου πρώην πρωθυπουργού Babis είναι αναποτελεσματική και αδικαιολόγητα μεγάλης διάρκειας· επαναλαμβάνει ότι δεν αναλήφθηκε αποφασιστική δράση κατά της σύγκρουσης συμφερόντων του πρωθυπουργού Babis, και ότι το γεγονός ότι εντέλει οι εκλογές έδωσαν τέλος στη σύγκρουση συμφερόντων του δεν αντανακλά μια θετική εικόνα της Επιτροπής· επισημαίνει ότι ο πρωθυπουργός Babis διαπραγματεύθηκε εν τω μεταξύ το ΠΔΠ και το Ταμείο Ανάκαμψης και Ανθεκτικότητας εξ ονόματος της Τσεχικής Δημοκρατίας·

13. τονίζει τον σοβαρό κίνδυνο που ενέχει το γεγονός ότι το ποσό των εκκρεμών αναλήψεων υποχρεώσεων (RAL) στο τέλος του 2020 συνέχισε να αυξάνεται και ανήλθε σε νέο επίπεδο ρεκόρ ύψους 303,2 δισεκατομμυρίων EUR· αναγνωρίζει ότι ένα ορισμένο επίπεδο εκκρεμών αναλήψεων υποχρεώσεων αποτελεί φυσική συνέπεια του συστήματος του προϋπολογισμού της Ένωσης με πιστώσεις αναλήψεων υποχρεώσεων και πιστώσεις πληρωμών, αλλά υπογραμμίζει ότι ένα ποσό εκκρεμών αναλήψεων υποχρεώσεων, το οποίο ισούται με δύο πλήρη έτη πιστώσεων πληρωμών, δημιουργεί κίνδυνο για την ομαλή λειτουργία του προϋπολογισμού στο μέλλον, ο οποίος θα υποστεί σοβαρή πίεση, και θα μπορούσε ενδεχομένως να δημιουργήσει σοβαρό κίνδυνο για τη ρευστότητα του προϋπολογισμού της Ένωσης· καλεί την Επιτροπή να παρακολουθεί στενά την πρόοδο της εκτέλεσης στα κράτη μέλη, ιδίως στις περιπτώσεις ανεπαρκούς εκτέλεσης και χαμηλών ποσοστών απορρόφησης, και να υποβάλει ανάλυση ανά χώρα στην αρμόδια για την απαλλαγή αρχή, όπου θα επισημαίνει τα επαναλαμβανόμενα προβλήματα, καθώς και τα μέτρα που λαμβάνονται για τη βελτιστοποίηση της κατάστασης· θεωρεί ότι η τακτική ετήσια αύξηση των εκκρεμών αναλήψεων υποχρεώσεων, υπό το φως του επικείμενου μέσου NextGenerationEU και της μεγάλης αύξησης των ενωσιακών δαπανών, αποτελεί προτεραιότητα για την Επιτροπή, η οποία πρέπει να καταρτίσει λεπτομερές σχέδιο δράσεων ώστε να μειωθεί το ποσό των εκκρεμών αναλήψεων υποχρεώσεων· καλεί την Επιτροπή να υποβάλει το σχέδιο αυτό στην αρμόδια για την απαλλαγή αρχή·

14. εκφράζει τη λύπη του για το γεγονός ότι, στο τέλος του 2020, παρά την πείρα που αποκτήθηκε από το προηγούμενο ΠΔΠ και τη βοήθεια και τη συνεργασία που παρείχε η Επιτροπή μέσω της τεχνικής βοήθειας, το σωρευτικό ποσοστό απορρόφησης από τα Ευρωπαϊκά Διαρθρωτικά και Επενδυτικά Ταμεία (ΕΔΕΤ) εξακολουθεί να είναι περίπου κατά 7 % χαμηλότερο σε σχέση με το προηγούμενο ΠΔΠ 2007-2013· ενθαρρύνει την Επιτροπή να συνεχίσει τη συνεργασία της με τα κράτη μέλη, μεταξύ άλλων μέσω τεχνικής βοήθειας, προκειμένου να αυξηθεί η ικανότητα των κρατών μελών να χρησιμοποιούν τα κονδύλια που τους διατίθενται και να εντείνουν τις προσπάθειες αύξησης του ποσοστού απορρόφησης των ΕΔΕΤ, χωρίς να υπονομευθούν η ποιότητα των έργων και οι προσπάθειες που καταβάλλονται για την αποφυγή της κατάχρησης και της απάτης όσον αφορά τα κονδύλια της Ένωσης· καλεί την Επιτροπή να βοηθήσει, όπου χρειάζεται, τις χώρες να βρουν επιλέξιμα έργα, ιδίως εκείνα που έχουν σαφή ευρωπαϊκή προστιθέμενη αξία· ζητά από την Επιτροπή να επαναφέρει την ειδική ομάδα για τη βελτίωση της εφαρμογής (TFBI) με σκοπό την αύξηση του ποσοστού απορρόφησης και την ανάπτυξη βέλτιστων πρακτικών μεταξύ των κρατών μελών·

15. υπογραμμίζει τα έντονα και επανειλημμένα αιτήματά του προς την Επιτροπή και τους εκτελεστικούς οργανισμούς να διασφαλίσουν την προστασία του προϋπολογισμού της Ένωσης μέσω της παγκόσμιας και συστηματικής χρήσης ψηφιακών και αυτοματοποιημένων συστημάτων για την υποβολή εκθέσεων, την παρακολούθηση και τον έλεγχο· παρατηρεί ότι αυτό θα πρέπει να περιλαμβάνει τη δημιουργία μιας υποχρεωτικής ενιαίας διαλειτουργικής βάσης δεδομένων με τους δικαιούχους κονδυλίων από όλα τα προγράμματα της Ένωσης· αναγνωρίζει ότι η Επιτροπή πρότεινε να καταστεί υποχρεωτική η χρήση ενός ενιαίου εργαλείου εξόρυξης δεδομένων και βαθμολόγησης κινδύνου όσον αφορά τα κονδύλια υπό επιμερισμένη διαχείριση και στο πλαίσιο του Μηχανισμού Ανάκαμψης και Ανθεκτικότητας· σημειώνει ότι αυτό δεν έχει διατηρηθεί στα εγκριθέντα κείμενα· επισημαίνει ότι το σύστημα αυτό θα πρέπει να βασίζεται σε μοναδικά αναγνωριστικά για όλους τους δικαιούχους, συμπεριλαμβανομένων πληροφοριών σχετικά με τους τελικούς δικαιούχους τους και θα πρέπει επίσης να διασφαλίζει αυτομάτως τη χρήση συστημάτων, συμπεριλαμβανομένου, μεταξύ άλλων, του εργαλείου εξόρυξης δεδομένων ARACHNE, προκειμένου να παρέχεται η καλύτερη δυνατή προστασία των οικονομικών της Ένωσης· υπογραμμίζει ότι αυτό το ολοκληρωμένο και διαλειτουργικό σύστημα πρέπει να καθιστά δυνατή τη συγκέντρωση όλων των επιμέρους ποσών που λαμβάνει ο ίδιος δικαιούχος ή ο πραγματικός δικαιούχος σε ένα συνολικό ποσό· σημειώνει ότι η ψηφιοποίηση αυτή έχει καθυστερήσει και είναι απολύτως απαραίτητη δεδομένου του διασυνοριακού χαρακτήρα της κατάχρησης κονδυλίων, της απάτης, των υπεξαιρέσεων, των συγκρούσεων συμφερόντων, της διπλής χρηματοδότησης και άλλων συστημικών προβλημάτων· υπογραμμίζει ότι αυτό το ενιαίο εργαλείο εξόρυξης δεδομένων θα πρέπει να μπορεί να αναζητηθεί εύκολα και να είναι διαθέσιμο στην OLAF, την Ευρωπαϊκή Εισαγγελία και την Επιτροπή, προκειμένου να ενισχυθεί η προστασία του προϋπολογισμού της Ένωσης και του Next Generation EU από παρατυπίες, απάτη και συγκρούσεις συμφερόντων·

16. τονίζει την ανάγκη διεύρυνσης των τομέων στους οποίους το σύστημα έγκαιρου εντοπισμού και αποκλεισμού (EDES) χρησιμοποιείται πέραν της άμεσης διαχείρισης και ζητά από την Επιτροπή να το χρησιμοποιεί για όλα τα ταμεία της Ένωσης, συμπεριλαμβανομένων των κονδυλίων υπό επιμερισμένη διαχείριση: σημειώνει ότι το EDES πρέπει να χρησιμοποιείται συστηματικά για να διασφαλιστεί ότι οι εταιρείες και οι πραγματικοί δικαιούχοι που έχουν καταδικαστεί για απάτη, διαφθορά ή άλλες σοβαρές οικονομικές εγκληματικές δραστηριότητες δεν θα μπορούν να επωφελούνται από τα κονδύλια της Ένωσης· τονίζει την ανάγκη να εναρμονιστούν οι δείκτες στο ARACHNE με τους λόγους αποκλεισμού από το EDES, ώστε να διασφαλιστεί ότι οι αποκλεισμένοι οικονομικοί φορείς είναι επίσης ορατοί στο ARACHNE· ζητά τη μέγιστη διαλειτουργικότητα μεταξύ του ARACHNE, του EDES και άλλου λογισμικού, ώστε να μειώνεται η ανάγκη πολλαπλής εισαγωγής πληροφοριών σε διάφορα συστήματα ΤΠ και να παραμένει όσο το δυνατόν χαμηλότερος ο διοικητικός φόρτος·

17. ζητά από την Επιτροπή να δώσει συνέχεια στην έκθεση πρωτοβουλίας του Κοινοβουλίου σχετικά με την αναθεώρηση του δημοσιονομικού κανονισμού (3) και στην έκθεση νομοθετικής πρωτοβουλίας του Κοινοβουλίου σχετικά με την ψηφιοποίηση της ευρωπαϊκής υποβολής εκθέσεων, παρακολούθησης και ελέγχου (4), η οποία περιέχει συγκεκριμένες προτάσεις για την αναθεώρηση του δημοσιονομικού κανονισμού·

18. επικροτεί τη δημοσίευση του οδηγού για την πρόληψη της σύγκρουσης συμφερόντων στο πλαίσιο του δημοσιονομικού κανονισμού τον Απρίλιο του 2021 —που διανεμήθηκε στα κράτη μέλη τον Αύγουστο του 2020— ο οποίος προωθεί την ομοιόμορφη ερμηνεία των κανόνων σε όλους τους τρόπους διαχείρισης· επαναλαμβάνει την έκκλησή του προς την Επιτροπή να διασφαλίσει την κατάλληλη αξιολόγηση των προληπτικών μέτρων που λαμβάνουν τα κράτη μέλη για την αποφυγή συγκρούσεων συμφερόντων· τονίζει ότι κάθε μορφή σύγκρουσης συμφερόντων πρέπει να αντιμετωπίζεται αποδοτικά και αποτελεσματικά, μεταξύ άλλων εντός των θεσμικών οργάνων της Ένωσης·

19. υπενθυμίζει ότι οι εκθέσεις ελέγχου της Επιτροπής, μεταξύ άλλων για περιπτώσεις σύγκρουσης συμφερόντων, θα πρέπει να δημοσιεύονται σε εύλογο χρονικό διάστημα ώστε να συμβάλλουν στη διασφάλιση της εφαρμογής των συνιστώμενων διορθωτικών και επακόλουθων ενεργειών από τον ελεγχόμενο· υπενθυμίζει τη θέση της Επιτροπής Ελέγχου του Προϋπολογισμού ότι, ακόμη και πριν από την ολοκλήρωση ενός λογιστικού ελέγχου, η Επιτροπή πρέπει να ανταλλάσσει πληροφορίες με το Ευρωπαϊκό Κοινοβούλιο κατόπιν αιτήματος, προκειμένου να είναι σε θέση το Κοινοβούλιο να ασκεί το καθήκον πολιτικού ελέγχου·

20. σημειώνει ότι η πανδημία της COVID-19 δικαιολόγησε σημαντικές αλλαγές στον προϋπολογισμό του 2020 με τη μορφή μεταφορών και διορθωτικών προϋπολογισμών, προκειμένου η Ένωση να έχει ισχυρή συμβολή και να βοηθήσει στην άμβλυνση των προκλήσεων που προκύπτουν από την πανδημία της COVID-19, μεταξύ άλλων μέσω της ταχείας ανάπτυξης εμβολίων· σημειώνει, επιπλέον, ότι λόγω της πανδημίας της COVID-19 οι έλεγχοι έπρεπε να διενεργούνται κυρίως εξ αποστάσεως· εκφράζει την ικανοποίησή του για την αύξηση της ψηφιοποίησης των διαδικασιών ελέγχου, τη βελτίωση της αποδοτικότητας και την εξοικονόμηση κόστους από τους εξ αποστάσεως ελέγχους, αλλά υπογραμμίζει ότι οι εξ αποστάσεως έλεγχοι δεν μπορούν να υποκαταστήσουν πλήρως τους επιτόπιους ελέγχους· σημειώνει επίσης ότι η Επιτροπή, με βάση την ειδική εκτίμηση κινδύνου που διενήργησε το 2020 σχετικά με την COVID-19, θεωρεί ότι διαφυλάχθηκε το επίπεδο διασφάλισης και ότι ο εκτιμώμενος κίνδυνος κατά την πληρωμή και ο κίνδυνος κατά το κλείσιμο είναι αντιπροσωπευτικοί του επιπέδου σφάλματος στις χρηματοοικονομικές συναλλαγές·

21. σημειώνει ότι στις ετήσιες εκθέσεις του Ελεγκτικού Συνεδρίου για το 2019 και το 2020 διαπιστώνεται «διάχυτο σφάλμα στις δαπάνες» και διατυπώνεται αρνητική γνώμη όσον αφορά τη νομιμότητα και κανονικότητα των δαπανών· υπενθυμίζει την επανειλημμένη διαπίστωση του Ελεγκτικού Συνεδρίου ότι οι μηχανισμοί ελέγχου της Επιτροπής και των κρατών μελών απλώς δεν είναι επαρκώς αξιόπιστοι·

22. αναγνωρίζει τη σταδιακή μετάβαση των κανόνων αποδέσμευσης για την περίοδο προγραμματισμού 2021-2027 από το N+ 3 (2021-2026) στο N+ 2 (2027) για τα ταμεία επιμερισμένης διαχείρισης στο πλαίσιο του κανονισμού περί κοινών διατάξεων (5) (ΚΚΔ), όπως υποστηρίζεται από το Κοινοβούλιο· ζητά από την Επιτροπή να συνεργαστεί και να βοηθήσει τα κράτη μέλη στην έγκαιρη υλοποίηση των προγραμμάτων τους· υπογραμμίζει ότι ο ισχύων κανόνας N+3 δεν θα πρέπει να χρησιμοποιείται για την επιβράδυνση ή την καθυστέρηση της εκτέλεσης, αλλά για την εξασφάλιση επαρκούς χρόνου για την υλοποίηση των έργων·

23. καλεί την Επιτροπή και την αρμόδια για τον προϋπολογισμό αρχή να διασφαλίσουν την παροχή επαρκούς χρηματοδότησης για λογιστικούς και άλλους ελέγχους των κονδυλίων της Ένωσης υπό το φως της μαζικής αύξησης των κονδυλίων που πρόκειται να εκταμιευθούν κατά τα επόμενα έτη στο πλαίσιο του συνδυασμένου ΠΔΠ και του μέσου NextGenerationEU· σημειώνει ότι η Επιτροπή θα αξιολογήσει τα συστήματα ελέγχου των κρατών μελών και θα παράσχει καθοδήγηση για την εφαρμογή αξιόπιστων συστημάτων παρακολούθησης και ελέγχου· καλεί την Επιτροπή να παρέχει στην αρμόδια για την απαλλαγή αρχή λεπτομερείς αξιολογήσεις των συστημάτων λογιστικού και άλλου ελέγχου για κάθε κράτος μέλος·

24. επαναλαμβάνει την ανησυχία του για το γεγονός ότι η Επιτροπή ελέγχει μόνο την επίτευξη των οροσήμων και των στόχων πριν από την καταβολή των κονδυλίων του Μηχανισμού Ανάκαμψης και Ανθεκτικότητας, αφήνοντας παράλληλα στα κράτη μέλη να διασφαλίσουν τη συμμόρφωση με τους κανόνες για τις δημόσιες συμβάσεις ή τις κρατικές ενισχύσεις· σημειώνει ότι η Επιτροπή θα διενεργήσει ελέγχους συστημάτων για να διασφαλίσει ότι τα κράτη μέλη έχουν θεσπίσει αυστηρούς ελέγχους για την προστασία των οικονομικών συμφερόντων της Ένωσης από συγκρούσεις συμφερόντων ή σοβαρές παρατυπίες· θεωρεί, ωστόσο, ότι η Επιτροπή, ως θεματοφύλακας των Συνθηκών, δεν θα πρέπει να βασίζεται μόνο στους ελέγχους των κρατών μελών σχετικά με τη συμμόρφωση με τους ισχύοντες κανόνες, ώστε να διασφαλίζονται ίσοι όροι ανταγωνισμού για τις επενδύσεις στο πλαίσιο του Μηχανισμού Ανάκαμψης και Ανθεκτικότητας· καλεί, επομένως, την Επιτροπή να επεκτείνει τις ελεγκτικές της δραστηριότητες πέρα από τους ελέγχους συστημάτων, ώστε να περιλαμβάνουν ελέγχους σχετικά με τους κανόνες για τις δημόσιες συμβάσεις και τις κρατικές ενισχύσεις σύμφωνα με την προσέγγισή της βάσει κινδύνου· υπενθυμίζει, στο πλαίσιο αυτό, τα σοβαρά κενά στην εθνική νομοθεσία ορισμένων κρατών μελών όσον αφορά τους αποδοτικούς ελέγχους και την πρόληψη των συγκρούσεων συμφερόντων·

25. επαναλαμβάνει την ανάγκη να εξισορροπηθεί καλύτερα η απλούστευση των κανόνων και διαδικασιών με καλύτερους ελέγχους στους τομείς όπου σημειώνονται επανειλημμένα παράτυπες δαπάνες, να αναπτυχθούν σεμινάρια κατάρτισης και πρακτικές πληροφορίες για τους αιτούντες, και ιδίως τους νέους αιτούντες, και να βελτιωθεί η βοήθεια και οι κατευθυντήριες γραμμές για τις ΜΜΕ, τους τεχνοβλαστούς, τις νεοφυείς επιχειρήσεις, τη διοίκηση και τους οργανισμούς πληρωμών και όλα τα άλλα ενδιαφερόμενα μέρη· αναγνωρίζει την πρόοδο που σημειώθηκε με την αναθεώρηση του δημοσιονομικού κανονισμού το 2018 και τις βελτιώσεις που επήλθαν για τα προγράμματα δαπανών της περιόδου 2021-2027·

26. τονίζει την αυξημένη σημασία των δεικτών επιδόσεων, συμπεριλαμβανομένης της επιλογής δεικτών, του καθορισμού στόχων και οροσήμων και της παρακολούθησης και υποβολής εκθέσεων υπό το πρίσμα των νέων μοντέλων υλοποίησης για τον Μηχανισμό Ανάκαμψης και Ανθεκτικότητας και τη μεταρρυθμισμένη Κοινή Γεωργική Πολιτική· επικροτεί, εν προκειμένω, το έργο της Επιτροπής για τη βελτίωση της παρακολούθησης και της υποβολής εκθέσεων σχετικά με τις επιδόσεις του προϋπολογισμού της ΕΕ με πιο εξορθολογισμένους και ποιοτικούς δείκτες, όπως αντικατοπτρίζεται στις εγκριθείσες βασικές πράξεις των προγραμμάτων δαπανών για την περίοδο 2021-2027· σημειώνει ότι τα ορόσημα και οι στόχοι, καθώς και οι δείκτες εκροών είναι διαφορετικής φύσης· σημειώνει ότι ο μηχανισμός ανάκαμψης και ανθεκτικότητας κάνει περαιτέρω διάκριση μεταξύ επενδύσεων και μεταρρυθμίσεων· τονίζει ότι ο έλεγχος επιδόσεων αποτελεί νέο εργαλείο για τις αντίστοιχες ελεγκτικές αρχές· καλεί την Επιτροπή να παράσχει επισκόπηση του πλήρους κύκλου ελέγχου εντός των κρατών μελών και της Επιτροπής, καθώς και όσον αφορά τη συνεργασία με τις αντίστοιχες ελεγκτικές αρχές, συμπεριλαμβανομένων του Ελεγκτικού Συνεδρίου, της OLAF και της Ευρωπαϊκής Εισαγγελίας·

27. ενθαρρύνει την Επιτροπή, το Ελεγκτικό Συνέδριο και το Συμβούλιο να εργαστούν για την επιτάχυνση της διαδικασίας απαλλαγής στο N+1, υπενθυμίζοντάς τους ότι αυτό δεν θα πρέπει να υπονομεύει την ποιότητα της διαδικασίας·

28. καλεί την Επιτροπή να συνεχίσει να προωθεί την ισόρροπη εκπροσώπηση των φύλων και τη συνεκτίμηση της διάστασης του φύλου κατά την κατάρτιση του προϋπολογισμού σε όλους τους τομείς των ενωσιακών δαπανών με τρόπο απλό και συγκεκριμένο· επικροτεί την πρόοδο της Επιτροπής όσον αφορά τη μεθοδολογία ενσωμάτωσης της διάστασης του φύλου και την ανάπτυξη πιλοτικής μεθοδολογίας για την παρακολούθηση των έμφυλων δαπανών στο πλαίσιο του ΠΔΠ 2021-2027· ζητά από την Επιτροπή να ενημερώσει το Κοινοβούλιο σχετικά με τη δοκιμή σκοπιμότητας για τα χρηματοδοτικά προγράμματα της ΕΕ στο πλαίσιο του σχεδίου προϋπολογισμού 2023·

29. επαναλαμβάνει την ανάγκη να ενταθούν οι προσπάθειες για την καταπολέμηση της απάτης τόσο σε επίπεδο Ένωσης όσο και σε επίπεδο κρατών μελών, σε στενή συνεργασία με την Ευρωπαϊκή Εισαγγελία και την OLAF· εκτιμά τις αξιόλογες προσπάθειες και τονίζει τον ρόλο της Ευρωπαϊκής Εισαγγελίας στη διερεύνηση και τη δίωξη περιπτώσεων απάτης και άλλων ποινικών αδικημάτων εις βάρος των οικονομικών συμφερόντων της Ένωσης· υπενθυμίζει ότι είναι σημαντικό να παρασχεθούν στην Ευρωπαϊκή Εισαγγελία και στην OLAF επαρκείς οικονομικοί και ανθρώπινοι πόροι·

30. εκφράζει την ικανοποίησή του για τη θέσπιση νέων ιδίων εσόδων για την αποπληρωμή, από το 2028, των δανείων που χορηγήθηκαν στο πλαίσιο του NextGenerationEU (περίπου 15 δισεκατομμύρια EUR ετησίως έως το 2050), με σκοπό τη διασφάλιση καλύτερης προστασίας του προϋπολογισμού της Ένωσης· σημειώνει ότι, με τον τρόπο αυτό, το χρέος της Ένωσης δεν θα βαρύνει τις μελλοντικές γενιές και ότι δεν θα χρειαστεί να μειωθούν τα κονδύλια για βασικά προγράμματα της Ένωσης, όπως το πρόγραμμα «Ορίζων Ευρώπη», το ΕΚΤ+ και το Erasmus+·

31. εκφράζει ιδιαίτερη ανησυχία για τις επανειλημμένες διαπιστώσεις του Ελεγκτικού Συνεδρίου ότι οι εργασίες ορισμένων εθνικών ελεγκτικών αρχών ή φορέων πιστοποίησης θεωρούνται εξαιρετικά ευεπίφορες σε σφάλματα και, επομένως, αναξιόπιστες, πράγμα που υπονομεύει την αξιοπιστία των δεδομένων για την ετήσια έκθεση διαχείρισης και επιδόσεων της Επιτροπής· εκφράζει τη λύπη του για το γεγονός ότι η Επιτροπή δεν έδωσε συνέχεια σε αυτή τη συγκεκριμένη παρατήρηση που περιλαμβάνεται στο ψήφισμα απαλλαγής της Επιτροπής για το 2019· αναμένει από την Επιτροπή σχετικές διευκρινίσεις·

Δήλωση αξιοπιστίας του Συνεδρίου και δημοσιονομική και χρηματοοικονομική διαχείριση

32. εκφράζει την ικανοποίησή του για το γεγονός ότι, για το 2020, το Ελεγκτικό Συνέδριο διαπιστώνει ότι οι λογαριασμοί της Ένωσης είναι αξιόπιστοι, σύμφωνα με τον δημοσιονομικό κανονισμό, και ότι το σκέλος των εσόδων του προϋπολογισμού δεν περιέχει ουσιώδη σφάλματα·

33. εκφράζει τη λύπη του για το γεγονός ότι, για το 2020, το Ελεγκτικό Συνέδριο εξέδωσε εκ νέου αρνητική γνώμη σχετικά με τη νομιμότητα και κανονικότητα του σκέλους των δαπανών του προϋπολογισμού και, ταυτόχρονα, τονίζει ότι το επίπεδο σφάλματος στο 2,7 % το 2020, το οποίο είναι το ίδιο με εκείνο του 2019, μπορεί να είναι μόνο το ελάχιστο επίπεδο σφάλματος λόγω του κινδύνου εντοπισμού που συνδέεται με το γεγονός ότι το Ελεγκτικό Συνέδριο δεν ήταν σε θέση να διενεργήσει επιτόπιους ελέγχους δεδομένων των περιορισμών που επιβλήθηκαν λόγω της πανδημίας της COVID-19· υπογραμμίζει, ωστόσο, ότι ένα ποσοστό σφάλματος δεν συνεπάγεται αυτομάτως απάτη, και σημειώνει ότι το 2020 το Ελεγκτικό Συνέδριο ανέφερε στην ενωσιακή Υπηρεσία Καταπολέμησης της Απάτης (OLAF) έξι πιθανές περιπτώσεις απάτης, σε σύγκριση με εννέα περιπτώσεις το 2019· επαναλαμβάνει την ανάγκη να ενταθούν οι προσπάθειες για την καταπολέμηση της απάτης τόσο σε επίπεδο Ένωσης όσο και σε επίπεδο κρατών μελών, σε στενή συνεργασία με την Ευρωπαϊκή Εισαγγελία και την OLAF·

34. σημειώνει ότι το Ελεγκτικό Συνέδριο έλεγξε πράξεις ύψους 147,8 δισεκατομμυρίων EUR σε σύγκριση με τις πραγματικές δαπάνες ύψους 173,3 δισεκατομμυρίων EUR και ότι οι δαπάνες υψηλού κινδύνου, οι οποίες βασίζονται κυρίως σε επιστροφές δαπανών, αντιπροσώπευαν 87,2 δισεκατομμύρια EUR του πληθυσμού που υποβλήθηκε σε έλεγχο, ενώ οι δαπάνες χαμηλού κινδύνου, οι οποίες είναι κατά κύριο λόγο δαπάνες βασισμένες σε δικαιώματα, αντιπροσώπευαν 60,6 δισεκατομμύρια EUR·

35. σημειώνει με ανησυχία ότι, με βάση τις 728 πράξεις που έλεγξε το Ελεγκτικό Συνέδριο, το εκτιμώμενο επίπεδο σφάλματος για τις δαπάνες υψηλού κινδύνου εξακολουθεί να υπερβαίνει κατά πολύ το όριο σημαντικότητας του 4,0 %, ενώ το εκτιμώμενο επίπεδο σφάλματος είναι χαμηλότερο από το όριο σημαντικότητας για τις δαπάνες χαμηλού κινδύνου·

36. επαναλαμβάνει τα αιτήματα του Κοινοβουλίου προς το Ελεγκτικό Συνέδριο που τέθηκαν με τα ψηφίσματα για την απαλλαγή των τελευταίων ετών, δηλαδή να ορίζεται το ποσοστό σφάλματος και για τις πληρωμές χαμηλού κινδύνου, και για κάθε δαπάνη στο ΠΔΠ να επεκταθεί το κεφάλαιο «Διοίκηση» προκειμένου να υπάρξει μια πιο εμπεριστατωμένη ανάλυση για όλα τα θεσμικά όργανα και να προσδιοριστεί ο αντίκτυπος των διορθωτικών μέτρων στο συνολικό επίπεδο σφάλματος·

37. σημειώνει με εντεινόμενη ανησυχία ότι σύμφωνα με τον ισολογισμό της Ένωσης το σύνολο του παθητικού ανερχόταν στα τέλη του 2020 σε 313,5 δισεκατομμύρια EUR, παρουσιάζοντας αύξηση κατά 62,0 δισεκατομμύρια EUR ή 24,7 % σε σύγκριση με το προηγούμενο έτος (251,5 δισεκατομμύρια EUR)·

38. σημειώνει ότι το Ηνωμένο Βασίλειο αποχώρησε από την Ένωση την 1η Φεβρουαρίου 2020 και ότι οι λογαριασμοί της Ένωσης στις 31 Δεκεμβρίου 2020 εμφάνιζαν καθαρή απαίτηση έναντι του Ηνωμένου Βασιλείου ύψους 47,5 δισεκατομμυρίων EUR βάσει των υποχρεώσεων που ορίζονται στη συμφωνία αποχώρησης·

39. σημειώνει ακόμη ότι το 2020 ήταν το τελευταίο έτος του ΠΔΠ 2014-2020· επισημαίνει ότι ο προϋπολογισμός για το 2020 και οι διορθωτικοί προϋπολογισμοί ανήλθαν συνολικά σε 173,9 δισεκατομμύρια EUR σε αναλήψεις υποχρεώσεων, εκ των οποίων 172,9 δισεκατομμύρια EUR δεσμεύθηκαν πραγματικά, ενώ ο προϋπολογισμός και οι διορθωτικοί προϋπολογισμοί ανήλθαν σε 164,1 δισεκατομμύρια EUR σε πληρωμές, εκ των οποίων 161,8 δαπανήθηκαν πραγματικά· σημειώνει, επιπλέον, ότι πραγματοποιήθηκαν πληρωμές ύψους 9,9 δισεκατομμυρίων EUR σε έσοδα για ειδικό προορισμό και 1,6 δισεκατομμυρίων EUR σε μεταφορές πιστώσεων, με αποτέλεσμα οι συνολικές πληρωμές να ανέρχονται σε 172,4 δισεκατομμύρια EUR·

40. σημειώνει με ανησυχία ότι φαίνεται να έχει σημειωθεί ελάχιστη πρόοδος όσον αφορά το σωρευτικό ποσοστό απορρόφησης των κονδυλίων του ΕΤΣΕ, το οποίο εξακολουθούσε να είναι μόλις 55 % (7 % χαμηλότερα από ό,τι ήταν στο τέλος του τελευταίου έτους του προηγούμενου ΠΔΠ), μολονότι το ετήσιο ποσοστό απορρόφησης το 2020 ήταν ίδιο με το τελευταίο έτος του προηγούμενου ΠΔΠ 2007-2013 (15 %)· σημειώνει ότι στο τέλος του 2020 το 45 % των συνολικών αναλήψεων υποχρεώσεων στο πλαίσιο των ΕΔΕΤ για την περίοδο 2014-2020, ύψους 209 δισεκατομμυρίων EUR, δεν είχαν καταβληθεί και αποτελούν το κύριο μέρος των συνολικών εκκρεμών αναλήψεων υποχρεώσεων (RAL) ύψους 303 δισεκατομμυρίων EUR·

41. λαμβάνει υπόψη τις λεπτομερείς απαντήσεις στα συγκεκριμένα αιτήματα του Κοινοβουλίου που συμπληρώνουν την έκθεση της Επιτροπής σχετικά με τη συνέχεια που δόθηκε στην απαλλαγή για το οικονομικό έτος 2019 [COM(2021) 405]·

Ειδικές περιστάσεις λόγω της πανδημίας της COVID-19

42. σημειώνει ότι η πανδημία της COVID-19 είχε ως αποτέλεσμα τη χαλάρωση των εφαρμοστέων κανόνων για την παροχή πρόσθετης ρευστότητας και την έκτακτη και αναγκαία ευελιξία για τις δαπάνες που σχετίζονται με τη νόσο COVID-19, συμπεριλαμβανομένων των διοικητικών κανόνων και ελέγχων προς όφελος της ταχείας αντίδρασης· εκφράζει την ανησυχία του για το γεγονός ότι αυτό αυξάνει τον κίνδυνο αδιαφανών διαδικασιών, κατάχρησης και απάτης από εγκληματικές δομές που επιχειρούν να εκμεταλλευτούν την κατάσταση κρίσης· σημειώνει πληροφορίες από την OLAF σχετικά με εγκληματικές δραστηριότητες που αφορούν εξοπλισμό ατομικής υγιεινής και ασφάλειας και ψευδείς προσφορές εμβολιασμού· τονίζει την ανάγκη για κατασταλτικούς και λογιστικούς ελέγχους στο πλαίσιο αυτό·

43. σημειώνει ότι, σύμφωνα με μη δημοσιευμένες πληροφορίες που παρασχέθηκαν στο Ελεγκτικό Συνέδριο, η Επιτροπή χορήγησε 12,9 δισεκατομμύρια EUR σε αναλήψεις υποχρεώσεων υπό άμεση και έμμεση διαχείριση και 34,2 δισεκατομμύρια EUR σε αναλήψεις υποχρεώσεων στο πλαίσιο της επιμερισμένης διαχείρισης για σκοπούς που σχετίζονται με την πανδημία της COVID-19 κατά τη διάρκεια του 2020· εκφράζει τη δυσαρέσκειά του για το γεγονός ότι η Επιτροπή δεν έχει ακόμη δημοσιεύσει έκθεση σχετικά με τις δαπάνες που σχετίζονται με την COVID-19·

44. εκφράζει τη λύπη του για το γεγονός ότι η πανδημία της COVID-19 κατέστησε πολύ δυσκολότερη τη διενέργεια επιτόπιων ελέγχων και λογιστικών ελέγχων· σημειώνει ωστόσο ότι η Επιτροπή, με βάση την ειδική εκτίμηση κινδύνου που διενήργησε το 2020 σχετικά με την COVID-19, θεωρεί ότι διαφυλάχθηκε το επίπεδο διασφάλισης και ότι ο εκτιμώμενος κίνδυνος κατά την πληρωμή και ο κίνδυνος κατά το κλείσιμο είναι αντιπροσωπευτικοί του επιπέδου σφάλματος στις χρηματοοικονομικές συναλλαγές· υπογραμμίζει την ανάγκη για περισσότερες επισκέψεις ελέγχου με φυσική παρουσία κατά την προσεχή περίοδο, ώστε να διασφαλιστεί η χρηστή διαχείριση του ελέγχου·

Ειδικές περιστάσεις λόγω του μέσου NextGenerationEU

45. σημειώνει ότι το μέσο NextGeneration της ΕΕ, μαζί με το ΠΔΠ 2021-2027, θα αυξήσει σημαντικά τη συνδυασμένη χρηματοδότηση σε περισσότερα από 1,8 τρισεκατομμύρια EUR·

46. σημειώνει, επιπλέον, ότι μεγάλο μέρος του κανονισμού για τα υποκείμενα προγράμματα δαπανών για τη νέα περίοδο του ΠΔΠ εγκρίθηκε συγκριτικά αργότερα από ό,τι κατά τη διάρκεια των προηγούμενων ΠΔΠ, γεγονός που αναπόφευκτα θα οδηγήσει αναπόφευκτα σε καθυστερήσεις στον προγραμματισμό και την εφαρμογή·

47. τονίζει ότι το συνδυασμένο αποτέλεσμα του νέου μέσου NextGenerationEU και οι καθυστερήσεις στην έγκριση της νομοθεσίας ενδέχεται να ασκήσουν σοβαρή πίεση στις διοικητικές ικανότητες των κρατών μελών και της Επιτροπής, γεγονός που μπορεί και πάλι να οδηγήσει σε περισσότερα σφάλματα, λιγότερους ελέγχους και δυνητικές απώλειες για τον προϋπολογισμό της Ένωσης·

48. σημειώνει ότι η χρήση μέσων εξόρυξης δεδομένων και αξιολόγησης κινδύνου, όπως το ARACHNE, μπορεί να συμβάλει στην πρόληψη και την προστασία έναντι της σύγκρουσης συμφερόντων, της απάτης, της διαφθοράς και της διπλής χρηματοδότησης· σημειώνει ότι οι πληροφορίες σχετικά με τους δικαιούχους του προγράμματος, καθώς και τα δεδομένα σχετικά με τον πραγματικό δικαιούχο, πρέπει να συλλέγονται από τα κράτη μέλη, και ότι η οδηγία για την καταπολέμηση της νομιμοποίησης εσόδων από παράνομες δραστηριότητες απαιτεί μια κεντρική πλατφόρμα της Ένωσης, η οποία έχει δημιουργηθεί, αλλά δεν έχουν συνδεθεί ακόμα όλα τα κράτη μέλη με αυτήν· σημειώνει ότι στα κράτη μέλη υπάρχουν κεντρικά μητρώα δεδομένων δικαιούχων, αλλά δεν περιέχουν όλα τα δεδομένα των πραγματικών δικαιούχων·

49. σημειώνει ότι τα εργαλεία παρακολούθησης είναι απαραίτητα για τον έλεγχο της υλοποίησης των οροσήμων και των στόχων· σημειώνει ότι τα κράτη μέλη υποχρεούνται να χρησιμοποιούν το σύστημα FENIX που ανέπτυξε και διαθέτει η Επιτροπή· εκφράζει την ικανοποίησή του για τον πίνακα αποτελεσμάτων για την ανάκαμψη και την ανθεκτικότητα που δημιουργήθηκε από την Επιτροπή για την παροχή οπτικής και φιλικής προς τον χρήστη επισκόπησης της προόδου που έχει σημειωθεί στην εφαρμογή του Μηχανισμού Ανάκαμψης και Ανθεκτικότητας, ο οποίος ενισχύει τη διαφάνεια, τον δημόσιο έλεγχο και τη λογοδοσία του Μηχανισμού·

50. σημειώνει ότι, σύμφωνα με το άρθρο 60 του κανονισμού ΜΑΑ, η Επιτροπή θα πρέπει να διαβιβάζει, με την επιφύλαξη της έγκρισης ευαίσθητων ή εμπιστευτικών πληροφοριών, ή με κατάλληλες ρυθμίσεις εμπιστευτικότητας, εφόσον απαιτείται, σχετικά έγγραφα και πληροφορίες ταυτόχρονα και επί ίσοις όροις στο Ευρωπαϊκό Κοινοβούλιο και το Συμβούλιο·

51. σημειώνει ότι το Ευρωπαϊκό Κοινοβούλιο συγκρότησε ομάδα εργασίας για τον ΜΑΑ, η οποία καθιερώνει διάλογο μεταξύ των μελών των αντίστοιχων επιτροπών και της Επιτροπής· σημειώνει ότι η συμμετοχή του Κοινοβουλίου και του Συμβουλίου είναι ζωτικής σημασίας για τη διασφάλιση της δημοκρατικής εποπτείας και ελέγχου· τονίζει ότι η έγκαιρη και πλήρης διαβίβαση εγγράφων στο Κοινοβούλιο και το Συμβούλιο θα αποτελέσει σημαντικό και αποφασιστικό στοιχείο της διαδικασίας απαλλαγής·

52. σημειώνει ότι, σύμφωνα με το άρθρο 31 του κανονισμού ΜΑΑ, η Επιτροπή θα πρέπει να υποβάλει ετήσια έκθεση σχετικά με την εφαρμογή του Μηχανισμού στο Κοινοβούλιο και το Συμβούλιο έως τις 31 Ιουλίου 2022·

53. σημειώνει ότι το Ελεγκτικό Συνέδριο εκτιμά ότι το συνολικό άνοιγμα του προϋπολογισμού της Ένωσης λόγω του μέσου NextGenerationEU θα αυξηθεί σημαντικά τα επόμενα έτη και ενδέχεται να ανέλθει σε 940 δισεκατομμύρια EUR στο τέλος του 2023, ποσό που αντιπροσωπεύει τεράστια αύξηση από 132 δισεκατομμύρια EUR στο τέλος του 2020·

54. ζητά από την Επιτροπή να εντοπίσει πρόσθετες δυνατότητες για την περαιτέρω ενίσχυση των ικανοτήτων απορρόφησης των κρατών μελών με επενδύσεις στις διοικητικές ικανότητες, την κατάρτιση, και την ψηφιοποίηση της διαχείρισης των ταμείων·

Συστάσεις

55. καλεί την Επιτροπή: α) να διεξάγει ανάλυση, για κάθε επιμέρους κράτος μέλος, των κονδυλίων που ελήφθησαν και της κατάστασης εκτέλεσης, το αργότερο τον Μάιο του προηγούμενου οικονομικού έτους, στο πλαίσιο της ετήσιας έκθεσης που προβλέπεται στο άρθρο 31 του κανονισμού ΜΑΑ· να δημοσιεύσει για πρώτη φορά πρόωρα την ετήσια έκθεση, κατά το δεύτερο εξάμηνο του 2022, και να ενημερώσει αμέσως την αρμόδια για την απαλλαγή αρχή σχετικά με τα πορίσματα· β) να εξασφαλίσει την προστασία του προϋπολογισμού της Ένωσης μέσω της γενικής και συστηματικής χρήσης ψηφιακών και αυτοματοποιημένων συστημάτων για την υποβολή εκθέσεων, την παρακολούθηση και τον έλεγχο, και να θεσπίσει επειγόντως ένα υποχρεωτικό ολοκληρωμένο και διαλειτουργικό σύστημα που θα βασίζεται, μεταξύ άλλων, σε υφιστάμενα εργαλεία και βάσεις δεδομένων, στο πλαίσιο των προσεχών αναθεωρήσεων του δημοσιονομικού κανονισμού· να αναπτύξει τον πίνακα αποτελεσμάτων για την ανάκαμψη και την ανθεκτικότητα, ώστε να διασφαλιστεί ότι η περιγραφή των οροσήμων, του στόχου και των αποτελεσμάτων του ελέγχου είναι διαφανής· να διασφαλίσει ότι όλα τα κράτη μέλη χρησιμοποιούν τα συστήματα και τα κεντρικά μητρώα για την υποβολή εκθέσεων σχετικά με τους πραγματικούς δικαιούχους και τους τελικούς δικαιούχους· γ) να προβεί σε σειρά κατασταλτικών επιτόπιων ελέγχων και ελέγχων των ενωσιακά χρηματοδοτούμενων εθνικών δημόσιων συμβάσεων, και να λάβει υπόψη τους ήδη διεξαχθέντες λογιστικούς ελέγχους ή τις δημοσιεύσεις των μέσων ενημέρωσης, που επισημαίνουν σημαντικούς κινδύνους για τη νομιμότητα των διαδικασιών αυτών· δ) να διαβιβάσει εγκαίρως στην αρμόδια για την απαλλαγή αρχή, με την επιφύλαξη της έγκρισης ευαίσθητων ή εμπιστευτικών πληροφοριών ή των κατάλληλων ρυθμίσεων εμπιστευτικότητας, εφόσον απαιτείται, σχετικά έγγραφα όπως η σύνοψη των λογιστικών ελέγχων (SoA) και συναφείς πληροφορίες· ε) να απλουστεύσει τους κανόνες και τις διαδικασίες, να αναπτυχθούν υποχρεωτικά σεμινάρια κατάρτισης και πρακτικές πληροφορίες για τους αιτούντες, και ιδίως τους νέους αιτούντες, και να βελτιωθεί η βοήθεια και οι κατευθυντήριες γραμμές για τις ΜΜΕ, τους τεχνοβλαστούς, τις νεοφυείς επιχειρήσεις, τη διοίκηση και τους οργανισμούς πληρωμών και όλα τα ενδιαφερόμενα μέρη· να παράσχει στην αρμόδια για την απαλλαγή αρχή επισκόπηση των προγραμμάτων κατάρτισης που πραγματοποιήθηκαν· στ) να δώσει συνέχεια στις συστάσεις που εξέδωσε το Ελεγκτικό Συνέδριο, συμπεριλαμβάνοντας ολοκληρωμένη και τυποποιημένη αναφορά στοιχείων σχετικά με τις δαπάνες που σχετίζονται με την πανδημία COVID-19· ζ) να κοινοποιήσει στην αρμόδια για την απαλλαγή αρχή τα αποτελέσματα που αφορούν το περιεχόμενο του δημοσιονομικού ελέγχου υπό το φως της έκθεσης επανεξέτασης, προβαίνοντας σε συνεδρίαση με την αντίστοιχη επιτροπή· η) να εντείνει τις εργασίες της για να διασφαλίσει ότι τα κονδύλια στο πλαίσιο του μηχανισμού ανάκαμψης και ανθεκτικότητας θα χρησιμοποιούνται για έργα που οδηγούν σε διαρθρωτικές μεταρρυθμίσεις και επενδύσεις με ενωσιακή προστιθέμενη αξία και ότι θα αποφεύγεται η διπλή χρηματοδότηση έργων· καλεί επιτακτικά την Επιτροπή να μην βασίζεται μόνο στους ελέγχους συμμόρφωσης που διενεργούν τα κράτη μέλη όσον αφορά τους εφαρμοστέους κανόνες, όπως οι κανόνες για τις δημόσιες συμβάσεις και τις κρατικές ενισχύσεις, αλλά να επεκτείνει την ελεγκτική της δραστηριότητα πέρα από τους ελέγχους συστημάτων με γνώμονα μια βασιζόμενη σε κινδύνους προσέγγιση· θ) να διασφαλίσει ότι η υποβολή εκθέσεων σχετικά με το συνολικό δημοσιονομικό άνοιγμα του προϋπολογισμού της Ένωσης θα είναι σαφής και έγκαιρη, ώστε οι ελεγκτικές αρχές και το κοινό εν γένει να έχουν σαφή εικόνα της εξέλιξης του ανοίγματος κατά τα επόμενα έτη· ι) να αναπτύξει μεθοδολογία και να πολλαπλασιάσει τους κατασταλτικούς ελέγχους και τις επιτόπιες αποστολές όσον αφορά τη χρήση των κονδυλίων του NextGenerationEU και τον αντίκτυπό τους στην ανάκτηση από τα κράτη μέλη· ια) να αυξήσει τη διοικητική ικανότητα της Επιτροπής και των κρατών μελών και να προτείνει κατάλληλες γραμμές του προϋπολογισμού για το Δικαστήριο, την Ευρωπαϊκή Εισαγγελία και την OLAF σε σχέση με την υλοποίηση των νέων επικείμενων καθηκόντων που συνδέονται με το μέσο NextGenerationEU με σκοπό την προστασία των οικονομικών της Ένωσης· ιβ) να οριστικοποιήσει μια συνοπτική και συγκεκριμένη μεθοδολογία ενσωμάτωσης της διάστασης του φύλου προς χρήση σε ολόκληρο τον προϋπολογισμό μέσω στοχευμένων και αποτελεσματικών κινήτρων το αργότερο έως το τέλος του 2022, και να ακολουθήσει τις συστάσεις του Ελεγκτικού Συνεδρίου στην ειδική έκθεσή του σχετικά με την ενσωμάτωση της διάστασης του φύλου στον προϋπολογισμό της Ένωσης·

Ετήσια έκθεση διαχείρισης και επιδόσεων και επιδόσεις του προϋπολογισμού της Ένωσης

56. σημειώνει ότι το Ελεγκτικό Συνέδριο βασίζει την ετήσια έκθεση διαχείρισης και επιδόσεων στις πληροφορίες που αντλούνται από διάφορες εκθέσεις της Επιτροπής· σημειώνει ότι το Ελεγκτικό Συνέδριο συμπληρώνει τις πληροφορίες αυτές με πρόσφατες διαπιστώσεις από τις δικές του εργασίες ελέγχου και επισκόπησης· σημειώνει ότι το Ελεγκτικό Συνέδριο εξετάζει την ευλογοφάνεια των πληροφοριών της Επιτροπής σχετικά με τις επιδόσεις, καθώς και τη συνέπειά τους με τις διαπιστώσεις του, αλλά όχι την αξιοπιστία τους·

57. σημειώνει ότι, για το 2020, επί συνόλου 51 γενικών διευθυντών (ή ισοδύναμων), 11 γενικοί διευθυντές διατύπωσαν συνολικά 19 επιφυλάξεις και ότι ο συνολικός δημοσιονομικός αντίκτυπος των επιφυλάξεων ήταν 1 219 εκατομμύρια EUR·

58. υπογραμμίζει ότι ο έλεγχος των επιδόσεων του προϋπολογισμού της Ένωσης είναι εξίσου σημαντικός με τον έλεγχο της συμμόρφωσης, προκειμένου να διαμορφωθεί μια ολοκληρωμένη εικόνα όχι μόνο της νομιμότητας των δαπανών, καθώς και της αποδοτικότητας, της αποτελεσματικότητας και της οικονομίας των δαπανών, αλλά και των αποτελεσμάτων που επιτεύχθηκαν και των προτεραιοτήτων και στόχων που εκπληρώθηκαν· παρατηρεί τις πολυάριθμες συστάσεις που εξέδωσε το Ελεγκτικό Συνέδριο, καθώς και η αρμόδια για την απαλλαγή αρχή, σύμφωνα με τις οποίες η Επιτροπή θα πρέπει να δώσει πολύ μεγαλύτερη προσοχή στην αξιολόγηση των αποτελεσμάτων, των εκβάσεων και των επιπτώσεων των πολιτικών και των προγραμμάτων της (αποτελεσματικότητα), πέρα από την παρουσίαση μεγάλου αριθμού κονδυλίων που δαπανήθηκαν ή ατόμων που συμμετείχαν σε μεμονωμένα προγράμματα (αποδοτικότητα)·

59. σημειώνει ότι η προσέγγιση για τη βελτίωση της νομοθεσίας βοηθά την Επιτροπή να εντοπίσει τα διδάγματα που αντλήθηκαν από την προηγούμενη εφαρμογή πολιτικών και προγραμμάτων· επισημαίνει ότι όλα τα προγράμματα δαπανών θα πρέπει να επανεξετάζονται από την Επιτροπή· παρατηρεί ότι η ανάλυση κόστους-αποτελεσματικότητας και η ανάλυση κόστους-οφέλους αποτελούν σημαντικά εργαλεία κατά τον έλεγχο του προϋπολογισμού για την επανεξέταση των δαπανών· καλεί την Επιτροπή να συμπεριλάβει πιο ποιοτικές πληροφορίες που να δείχνουν την ενωσιακή προστιθέμενη αξία των προγραμμάτων δαπανών· επικροτεί το γεγονός ότι η επιτροπή ρυθμιστικού ελέγχου συμβάλλει στη βελτίωση της ποιότητας των αξιολογήσεων και των εκτιμήσεων επιπτώσεων· καλεί την Επιτροπή να εφαρμόσει τις συστάσεις της επιτροπής ρυθμιστικού ελέγχου και να αιτιολογήσει επαρκώς τις περιπτώσεις στις οποίες δεν έχουν ληφθεί υπόψη οι παρατηρήσεις·

60. σημειώνει ότι ο ΚΚΔ για τα επτά ταμεία επιμερισμένης διαχείρισης για την περίοδο 2021-2027 δεν υποβλήθηκε σε εκτίμηση επιπτώσεων, δεδομένου ότι ο ΚΚΔ καθορίζει κοινούς κανόνες και μηχανισμούς υλοποίησης για άλλες πολιτικές· επικροτεί το γεγονός ότι οι σχετικοί με τα ταμεία κανονισμοί συνοδεύονταν από δικές τους εκτιμήσεις επιπτώσεων· σημειώνει ότι σημαντικές αξιολογήσεις της ΚΓΠ δεν ήταν διαθέσιμες πριν από τη διενέργεια της εκτίμησης επιπτώσεων σχετικά με τη μεταρρύθμιση της ΚΓΠ·

61. υπογραμμίζει ότι είναι σημαντικό η Επιτροπή να συνεχίσει να αντλεί διδάγματα από τις επιδόσεις των προγραμμάτων και μετά το τέλος της περιόδου του ΠΔΠ, επειδή ορισμένα αποτελέσματα και επιπτώσεις μπορεί να γίνουν εμφανή μόνο αρκετά έτη μετά το τέλος της περιόδου του ΠΔΠ, ιδίως για προγράμματα με μεγάλα ποσά εκκρεμών αναλήψεων υποχρεώσεων, και να συμπεριλάβει αυτές τις παρατηρήσεις και τα συμπεράσματα στις εκθέσεις που κοινοποιεί στην αρμόδια για τον προϋπολογισμό αρχή·

62. λαμβάνει γνώση του γεγονότος ότι το Ελεγκτικό Συνέδριο, στο πλαίσιο της παρούσας ετήσιας έκθεσης, εξέτασε τις εκθέσεις της Επιτροπής σχετικά με τις δημοσιονομικές διορθώσεις και τις ανακτήσεις και εκφράζει την ανησυχία του για το γεγονός ότι η έκθεση αυτή κρίθηκε περίπλοκη, χωρίς να είναι πάντοτε σαφής· καλεί την Επιτροπή να διασφαλίσει ότι οι εκθέσεις της παρέχουν σαφή εικόνα του ποσού των παράτυπων δαπανών που διορθώθηκε και επιστρέφεται στον προϋπολογισμό της ΕΕ·

63. καλεί την Επιτροπή να δίνει ακριβέστερη συνέχεια στις συστάσεις που εξέδωσε το Ελεγκτικό Συνέδριο και να συμμετέχει στις αξιόπιστες διαδικασίες ελέγχου και απαλλαγής του Κοινοβουλίου, προκειμένου να ελέγχει καλύτερα την εφαρμογή των νέων μοντέλων υλοποίησης, καθώς και του Μηχανισμού Ανάκαμψης και Ανθεκτικότητας και της μεταρρυθμισμένης Κοινής Γεωργικής Πολιτικής·

64. εκφράζει εκ νέου τις ανησυχίες του για την αξιολόγηση του Ελεγκτικού Συνεδρίου, σύμφωνα με την οποία τα δεδομένα παρακολούθησης από τα κράτη μέλη, στα οποία βασίζονται η ετήσια έκθεση διαχείρισης και επιδόσεων της Επιτροπής και οι προγραμματικές δηλώσεις, δεν είναι πλήρως αξιόπιστα· εκφράζει ιδιαίτερα τη λύπη του για το γεγονός ότι η επαναληφθείσα αξιολόγηση του Ελεγκτικού Συνεδρίου όσον αφορά την ετήσια έκθεση διαχείρισης και επιδόσεων τους τομείς της συνοχής, λόγω ελλείψεων στις εργασίες των ελεγκτικών αρχών και λόγω των εντοπισθέντων ζητημάτων σε σχέση με τα υπολειπόμενα ποσοστά σφάλματος που αναφέρονται στις ετήσιες εκθέσεις δραστηριοτήτων των ΓΔ EMPL και ΓΔ REGIO·

65. λαμβάνει υπό σημείωση τη δήλωση της Επιτροπής ότι δεν απαιτείται να ευθυγραμμίσει τη μεθοδολογία της με εκείνη που χρησιμοποιεί το Ελεγκτικό Συνέδριο, αλλά εκφράζει τη λύπη του για το γεγονός ότι τούτο οδηγεί σε πολύ διαφορετικά αριθμητικά στοιχεία, ιδίως στον τομέα της ανταγωνιστικότητας, όπου η εκτίμηση της Επιτροπής για τον κίνδυνο κατά την πληρωμή για τον συγκεκριμένο τομέα του ΠΔΠ είναι ακόμη χαμηλότερη από το εύρος τιμών του ΕΕΣ όσον αφορά το εκτιμώμενο επίπεδο σφάλματος· καλεί την Επιτροπή να εγκαταλείψει μια αυστηρά νομική απαίτηση και να συμμετάσχει σοβαρά σε μια διαδικασία προβληματισμού σχετικά με τη μεθοδολογία της, προκειμένου να διασφαλίσει ότι τα αριθμητικά στοιχεία του Ελεγκτικού Συνεδρίου και της Επιτροπής μπορεί να είναι πιο συγκρίσιμα·

66. υπογραμμίζει τα έντονα και επανειλημμένα αιτήματά του για εξασφάλιση της προστασίας του προϋπολογισμού της Ένωσης μέσω της γενικής και συστηματικής χρήσης ψηφιακών και αυτοματοποιημένων συστημάτων για την υποβολή εκθέσεων, την παρακολούθηση και τον έλεγχο· καλεί επιτακτικά την Επιτροπή να θεσπίσει ένα ολοκληρωμένο και διαλειτουργικό σύστημα που θα βασίζεται, μεταξύ άλλων, σε υφιστάμενα εργαλεία και βάσεις δεδομένων·

Έσοδα

67. σημειώνει ότι τα έσοδα ανήλθαν σε 174,3 δισεκατομμύρια EUR το 2020: από το ποσό αυτό, 123 δισεκατομμύρια EUR (70,6 %) περιλάμβαναν ιδίους πόρους που βασίζονται στο ακαθάριστο εθνικό εισόδημα, 19,9 δισεκατομμύρια EUR (11,4 %) παραδοσιακούς ίδιους πόρους (ΠΙΠ), 17,2 δισεκατομμύρια EUR (9,9 %) ιδίους πόρους που βασίζονται στον φόρο προστιθέμενης αξίας, 8,2 δισεκατομμύρια EUR (4,7 %) συνεισφορές και επιστροφές που συνδέονται με συμφωνίες και προγράμματα της Ένωσης, 3,2 δισεκατομμύρια EUR (1,8 %) το πλεόνασμα από το προηγούμενο έτος και 2,8 δισεκατομμύρια EUR (1,6 %) άλλα έσοδα·

68. σημειώνει ότι το Ελεγκτικό Συνέδριο εξέτασε δείγμα 55 ενταλμάτων είσπραξης της Επιτροπής, το οποίο σχεδιάστηκε ώστε να είναι αντιπροσωπευτικό όλων των πηγών εσόδων, καθώς και των συστημάτων της Επιτροπής, της λογιστικής καταγραφής των ΠΙΠ σε τρία κράτη μέλη και των ετήσιων εκθέσεων δραστηριοτήτων της Γενικής Διεύθυνσης Προϋπολογισμού (ΓΔ BUDG) και της Eurostat· εκφράζει την ικανοποίησή του για το γεγονός ότι κανένα από τα στοιχεία του δείγματος δεν περιείχε προσδιορίσιμο ποσοτικώς σφάλμα· εκφράζει την ικανοποίησή του για το γεγονός ότι, όσον αφορά τα έσοδα, το Ελεγκτικό Συνέδριο διαπίστωσε ότι το επίπεδο σφάλματος δεν ήταν σημαντικό και ότι τα συστήματα που σχετίζονται με τα έσοδα ήταν σε γενικές γραμμές αποτελεσματικά·

69. υπογραμμίζει ότι τα διαφυγόντα ποσά που δεν αποτυπώνονται στα λογιστικά συστήματα των κρατών μελών για τους ΠΙΠ, δεν εμπίπτουν στο πεδίο αναφοράς της ελεγκτικής γνώμης του Ελεγκτικού Συνεδρίου σχετικά με τα έσοδα· λαμβάνει υπό σημείωση το γεγονός ότι, δεδομένου ότι η διαφορά μεταξύ του θεωρητικού επιπέδου των εισαγωγικών δασμών που θα πρέπει να εισπράττονται για την οικονομία στο σύνολό της και των πραγματικών εισπραττόμενων εισαγωγικών δασμών (το «τελωνειακό κενό») μπορεί να επηρεάσει τα ποσά των δασμών που ορίζονται από τα κράτη μέλη, το Ελεγκτικό Συνέδριο αξιολόγησε για δεύτερο συνεχόμενο έτος τα μέτρα που έλαβε η Ένωση για τη μείωση του χάσματος και τον μετριασμό του κινδύνου να μην είναι πλήρεις οι ΠΙΠ·

70. σημειώνει με μεγάλη ανησυχία ότι το Ελεγκτικό Συνέδριο διαπίστωσε πως το 2020 η Επιτροπή έκλεισε τον κύκλο επαλήθευσης όσον αφορά τα στοιχεία για το ΑΕΕ για τους ιδίους πόρους του 2010, δηλαδή με καθυστέρηση δέκα ετών· επισημαίνει ότι, ως αποτέλεσμα του κλεισίματος του κύκλου επαλήθευσης, η Επιτροπή διατύπωσε πλήθος επιφυλάξεων σχετικά με το ΑΕΕ, οι οποίες αναφέρονταν στις συγκεκριμένες διαδικασίες κατάρτισης των σχετικών στοιχείων τις οποίες εφαρμόζουν τα κράτη μέλη και οι οποίες χρήζουν βελτίωσης· παρατηρεί ότι με αυτόν τον τρόπο αυξάνεται σημαντικά η δημοσιονομική αβεβαιότητα στους εθνικούς προϋπολογισμούς σε σχέση με τη συνεισφορά βάσει του ΑΕΕ· εκφράζει την ανησυχία του για τη διαπίστωση του Ελεγκτικού Συνεδρίου ότι δεν εξετάζεται δεόντως ο αντίκτυπος της παγκοσμιοποίησης στο ΑΕΕ και ότι θα μπορούσαν, ως εκ τούτου, να επηρεαστούν τα έσοδα της Ένωσης·

71. σημειώνει με ανησυχία ότι δεν υπάρχει επαρκής εναρμόνιση των συστημάτων ελέγχου για τη διασφάλιση των οικονομικών συμφερόντων της Ένωσης, κυρίως λόγω αδυναμιών που επιτρέπουν στα κράτη μέλη να τα εφαρμόζουν με πολύ διαφορετικό τρόπο· σημειώνει ότι το Ελεγκτικό Συνέδριο διαπίστωσε αδυναμίες που εξακολουθούν να επιδρούν αρνητικά στην αποτελεσματικότητα των συστημάτων δικλίδων ελέγχου, τόσο σε επίπεδο Επιτροπής όσο και σε επίπεδο κρατών μελών, οι σημαντικότερες από τις οποίες επηρεάζουν το από μέρους της Επιτροπής κλείσιμο του κύκλου επαλήθευσης του ΑΕΕ και την αξιοπιστία των καταστάσεων ΠΙΠ σε ένα κράτος μέλος·

72. εκφράζει την ανησυχία του για το γεγονός ότι, παρά τις βελτιώσεις, ο αριθμός των επιφυλάξεων σχετικά με τον ΦΠΑ και των ανοικτών σημείων σχετικά με τους ΠΙΠ παραμένει υψηλός, και ότι εξακολουθούν να υπάρχουν αδυναμίες στη λογιστική και τη διαχείριση των ΠΙΠ από τα κράτη μέλη· σημειώνει με ανησυχία ότι το Ελεγκτικό Συνέδριο διαπίστωσε έλλειψη συστηματικής παρακολούθησης των δεδομένων για τις εισαγωγές και ανεπαρκής εναρμόνιση των τελωνειακών ελέγχων σε επίπεδο Ένωσης·

73. σημειώνει με ανησυχία ότι για πέμπτο συναπτό έτος, η ΓΔ BUDG διατήρησε την επιφύλαξη σχετικά με το γεγονός ότι τα ποσά των ΠΙΠ που μεταφέρθηκαν στον προϋπολογισμό της Ένωσης είναι ανακριβή λόγω της δήλωσης δασμολογητέας αξίας χαμηλότερης της πραγματικής για εισαγωγές κλωστοϋφαντουργικών προϊόντων και ειδών υπόδησης από την Κίνα κατά τη διάρκεια της περιόδου μεταξύ 2011 και 2017· σημειώνει την απόφαση του Δικαστηρίου, της 8ης Μαρτίου 2022, με την οποία διαπιστώνεται ότι το Ηνωμένο Βασίλειο δεν εκπλήρωσε τις υποχρεώσεις του, μη εφαρμόζοντας αποτελεσματικά μέτρα τελωνειακού ελέγχου και παραλείποντας να αποδώσει το ορθό ποσό των παραδοσιακών ιδίων πόρων στην Επιτροπή, όσον αφορά τις εν λόγω εισαγωγές·

74. σημειώνει ότι το Ελεγκτικό Συνέδριο απέρριψε εν μέρει τον υπολογισμό της Επιτροπής λόγω σημαντικής αβεβαιότητας όσον αφορά την ακρίβεια των ποσών των ιδίων πόρων που ζήτησε η Επιτροπή, και ότι η Επιτροπή δεν έχει καθορίσει επαρκώς τα πλήρη ποσά· σημειώνει ότι το Ελεγκτικό Συνέδριο ενέκρινε τη μέθοδο που χρησιμοποίησε η Επιτροπή για την εκτίμηση του ποσού των απωλειών ΠΙΠ για μέρος της περιόδου παράβασης και δήλωσε ότι εναπόκειται στην Επιτροπή να υπολογίσει εκ νέου τις απώλειες ιδίων πόρων της ΕΕ που εξακολουθούν να οφείλονται· καλεί την Επιτροπή να εξηγήσει στην αρμόδια για την απαλλαγή αρχή σε τι συνίστανται τα σφάλματα στον υπολογισμό, τον τρόπο με τον οποίο προτίθεται να διορθώσει επαρκώς κατά νόμο το σφάλμα στον υπολογισμό των ζημιών και να ενημερώσει την αρμόδια για την απαλλαγή αρχή σχετικά με το αποτέλεσμα των νέων υπολογισμών·

Συστάσεις

75. καλεί την Επιτροπή: α) να διασφαλίσει την ομοιόμορφη εφαρμογή των τελωνειακών ελέγχων και να αναπτύξει και να εφαρμόσει ολοκληρωμένη ικανότητα ανάλυσης και συντονισμού σε επίπεδο Ένωσης· β) να επανεξετάσει και να επικαιροποιήσει την προσέγγιση που πρόκειται να εφαρμόσει για την επαλήθευση των στοιχείων των κρατών μελών για το ΑΕΕ σε μελλοντικούς πολυετείς κύκλους, προκειμένου να εξορθολογήσει περαιτέρω τη διαδικασία και να μειώσει το διάστημα κατά το οποίο παραμένουν ανοικτά τα στοιχεία για το ΑΕΕ μετά το τέλος του κύκλου· γ) σε συνεργασία με τα κράτη μέλη, να συνεχίσει να βελτιώνει την αποτύπωση της παγκοσμιοποίησης στους εθνικούς λογαριασμούς για την αντιμετώπιση της επιφύλαξης σχετικά με το ΑΕΕ στον τομέα αυτό για τα έτη από το 2018 και μετά και, εάν χρειαστεί, να επαναξιολογήσει την ποιότητα των στοιχείων για το ΑΕΕ των προηγούμενων ετών και να ενημερώσει την αρμόδια για τον προϋπολογισμό αρχή σχετικά με τις πιθανές επιπτώσεις των αναθεωρημένων στατιστικών που προκύπτουν στον προϋπολογισμό των εσόδων από το 2010· δ) να εξασφαλίσει για όλα τα κράτη μέλη ότι οι μηνιαίες και τριμηνιαίες καταστάσεις ΠΙΠ που καταρτίζουν είναι αξιόπιστες, διευθετώντας τις αδυναμίες στο σύστημα ΤΠ των τελωνείων όσον αφορά την απουσία διαδρομής του ελέγχου, τον κίνδυνο διπλών εγγραφών και την εσφαλμένη κατανομή των μερικών καταβολών· ε) να αναλάβει δράση για την καταπολέμηση της απάτης στο ηλεκτρονικό εμπόριο και την είσπραξη του ΦΠΑ, ιδίως αξιοποιώντας τα πρόσθετα οφέλη των διαθέσιμων ψηφιακών μέσων για την παρακολούθηση των τιμολογίων και των πληρωμών ΦΠΑ· στ) να εξασφαλίσει την προστασία του προϋπολογισμού της Ένωσης μέσω της γενικής και συστηματικής χρήσης ψηφιακών και αυτοματοποιημένων συστημάτων για την υποβολή εκθέσεων, την παρακολούθηση και τον έλεγχο, και να θεσπίσει επειγόντως ένα ολοκληρωμένο και διαλειτουργικό σύστημα που θα βασίζεται, μεταξύ άλλων, σε υφιστάμενα εργαλεία και βάσεις δεδομένων·

Ανταγωνιστικότητα για την ανάπτυξη και την απασχόληση

76. σημειώνει ότι ο υποτομέας 1α «Ανταγωνιστικότητα για την ανάπτυξη και την απασχόληση» αντιπροσωπεύει 24,1 δισεκατομμύρια EUR, δηλαδή το 13,9 % του προϋπολογισμού της Ένωσης· από το ποσό αυτό 13,6 δισεκατομμύρια EUR (56,4 %) δαπανώνται για την έρευνα, 3,1 δισεκατομμύρια EUR (12,8 %) για την εκπαίδευση, την κατάρτιση, τη νεολαία και τον αθλητισμό, 2,4 δισεκατομμύρια EUR (10,2 %) για τις μεταφορές και την ενέργεια, 1,6 δισεκατομμύρια EUR (6,5 %) για το διάστημα, και τα υπόλοιπα για λοιπές δράσεις και προγράμματα· υπενθυμίζει ότι οι συνολικές προγραμματισμένες δαπάνες στο πλαίσιο αυτού του υποτομέα του ΠΔΠ 2014-2020 ανέρχονται σε 142 δισεκατομμύρια EUR, εκ των οποίων 104,6 δισεκατομμύρια EUR είχαν καταβληθεί έως το τέλος του 2020·

77. αναγνωρίζει ότι οι μικρές και μεσαίες επιχειρήσεις (ΜΜΕ) πρέπει να βρίσκονται στο επίκεντρο κάθε προβληματισμού που αφορά την ανταγωνιστικότητα για την ανάπτυξη και την απασχόληση, δεδομένου ότι οι ΜΜΕ παρέχουν 6 στις 10 θέσεις εργασίας και 8 στις 10 θέσεις μαθητείας σε ορισμένα κράτη μέλη, και ευθύνονται για σχεδόν το 60 % της προστιθέμενης αξίας που δημιουργείται στην Ένωση·

78. σημειώνει ότι το Ελεγκτικό Συνέδριο εξέτασε ένα δείγμα 133 πράξεων, το οποίο σχεδιάστηκε ώστε να είναι αντιπροσωπευτικό του πλήρους φάσματος των δαπανών που καλύπτει ο συγκεκριμένος υποτομέας του ΠΔΠ· σημειώνει ότι το Ελεγκτικό Συνέδριο εξέτασε επίσης την κανονικότητα των πληροφοριών που περιλαμβάνονταν στις ετήσιες εκθέσεις δραστηριοτήτων της Γενικής Διεύθυνσης Έρευνας και Καινοτομίας (ΓΔ RTD), της Γενικής Διεύθυνσης Επικοινωνιακών Δικτύων, Περιεχομένου και Τεχνολογιών (ΓΔ CONNECT) και του Εκτελεστικού Οργανισμού Καινοτομίας και Δικτύων (ΙΝΕΑ), οι οποίες ενσωματώθηκαν εν συνεχεία από την Επιτροπή στην ΕΕΔΕ της·

79. σημειώνει με ανησυχία ότι το Ελεγκτικό Συνέδριο εκτίμησε ότι το επίπεδο σφάλματος είναι 3,9 %, το οποίο προέρχεται κυρίως από σφάλματα που σχετίζονται με μη επιλέξιμες δαπάνες, την απουσία ουσιωδών δικαιολογητικών εγγράφων ή με προβλήματα που αφορούν τις προκηρύξεων συμβάσεων στα τεύχη δημοπράτησης· υπογραμμίζει ότι το Ελεγκτικό Συνέδριο διαπίστωσε ότι οι δαπάνες του ΠΠ7 και του προγράμματος «Ορίζων 2020» εξακολουθούν να είναι δαπάνες υψηλότερου κινδύνου και αποτελούν την κύρια πηγή σφαλμάτων·

80. σημειώνει με ανησυχία ότι τα έξοδα προσωπικού εξακολουθούν να αποτελούν την κύρια πηγή σφαλμάτων, ιδίως όσον αφορά τις δαπάνες στον τομέα της έρευνας· εκφράζει τη λύπη του για το γεγονός ότι οι κανόνες για τη δήλωση δαπανών προσωπικού στο πλαίσιο του προγράμματος «Ορίζων 2020» παραμένουν περίπλοκοι, παρά τις προσπάθειες απλούστευσης· επικροτεί ορισμένες απλουστεύσεις που αφορούν ειδικά τις ΜΜΕ στο πλαίσιο του προγράμματος «Ορίζων 2020», όπως ένας ενιαίος συντελεστής για τις έμμεσες δαπάνες, συμπεριλαμβανομένων των δαπανών προσωπικού·

81. σημειώνει ότι οι δικαιούχοι μπορούν να δηλώνουν δαπάνες προσωπικού μόνο για καθήκοντα τα οποία εκτελούνται από φυσικό πρόσωπο που εργάζεται με απευθείας σύμβαση, οι δε δαπάνες για καθήκοντα που έχουν δοθεί σε υπεργολαβία δεν είναι επιλέξιμες· σημειώνει την παρατήρηση του Ελεγκτικού Συνεδρίου ότι οι ΜΜΕ, οι οποίες δεν διαθέτουν επαρκές ίδιο προσωπικό, τείνουν να δηλώνουν λανθασμένα ως δαπάνες προσωπικού τις δαπάνες για υπηρεσίες εξωτερικών συμβούλων ή εξωτερικών συνεργατών·

82. σημειώνει ότι η Επιτροπή έχει ενισχύσει την ενημερωτική της εκστρατεία που απευθύνεται στους επιρρεπείς σε σφάλματα δικαιούχους, όπως οι ΜΜΕ και οι αιτούντες για πρώτη φορά με περιορισμένη πείρα και πόρους για τη διαδικασία υποβολής αιτήσεων· σημειώνει ότι η Επιτροπή διοργάνωσε έξι διαδικτυακά σεμινάρια το 2020 και επικοινώνησε με περίπου 7 500 άμεσους συμμετέχοντες· θεωρεί ότι η Επιτροπή μπορεί να επεκτείνει περαιτέρω τις ενημερωτικές της δραστηριότητες· υπογραμμίζει τη σημασία να παρέχονται πληροφορίες στους δυνητικούς αιτούντες στη μητρική τους γλώσσα, ιδίως όταν αφορούν πολύπλοκους κανόνες, όπως οι δαπάνες προσωπικού και οι δαπάνες υπεργολαβίας·

83. υπενθυμίζει ότι η Επιτροπή έχει θέσει ως στόχο την ενίσχυση του ρόλου της Ένωσης ως ηγετικού παράγοντα στον διαστημικό τομέα κατά τη διάρκεια του ΠΔΠ 2021-2027· τονίζει τη σημασία των μικρών και μεσαίων επιχειρήσεων (ΜΜΕ) και των νεοφυών επιχειρήσεων σε όλες τις πτυχές της διαστημικής πολιτικής, ιδίως όσον αφορά τις υποδομές εκτοξευτήρων, τους πυραύλους, τους δορυφόρους, καθώς και τις υπηρεσίες ανάντη και κατάντη· εκφράζει την ανησυχία του για τις προσκλήσεις υποβολής προσφορών που προκηρύχθηκαν στον τομέα της διαστημικής πολιτικής, ιδίως όσον αφορά το σύστημα δορυφορικής συνδεσιμότητας της Ένωσης, το οποίο απέκλεισε τις ΜΜΕ με την εισαγωγή εξαιρετικά υψηλών επιβαρύνσεων τις οποίες δεν θα μπορούσε να εκπληρώσει καμία μικρή επιχείρηση· ζητεί από την Επιτροπή να παράσχει επισκόπηση α) των αποτελεσμάτων όλων των προσφορών το 2020, β) του αριθμού των προσφορών που κέρδισαν εν μέρει ή εξ ολοκλήρου οι ΜΜΕ ή οι νεοφυείς επιχειρήσεις, γ) του αριθμού των προσφορών που κέρδισαν χωρίς καμία συμμετοχή ΜΜΕ ή νεοφυών επιχειρήσεων, δ) του αριθμού των προσφορών που κέρδισαν μεγάλες εταιρείες, και ε) μιας επισκόπησης όλων των προσφορών το 2020 που απέκλειαν εξ ορισμού τις ΜΜΕ από τον διαγωνισμό·

84. εφιστά την προσοχή στο γεγονός ότι περίπου το 20 % των κατασταλτικών ελέγχων ολόκληρης της οικογένειας του προγράμματος «Ορίζων 2020» διενεργούνται από την Κοινή Υπηρεσία Ελέγχου (CAS) της ΓΔ RTD και το 80 % από ιδιωτικές ελεγκτικές εταιρείες εξ ονόματός της· σημειώνει με ανησυχία ότι το Ελεγκτικό Συνέδριο διαπίστωσε ότι η δειγματοληψία στο επίπεδο των δηλώσεων δαπανών που ελέγχθηκαν δεν ήταν πάντοτε σύμφωνη με τις καθιερωμένες διαδικασίες και επισημαίνει ότι, παρά τις βελτιώσεις που επέφερε η Επιτροπή, το αντιπροσωπευτικό ποσοστό σφάλματος έχει ενδεχομένως υποεκτιμηθεί· εκφράζει την ανησυχία του για το γεγονός ότι εξακολουθούν να σημειώνονται αδυναμίες στους κατασταλτικούς ελέγχους της CAS·

85. εκφράζει τη λύπη του για το γεγονός ότι το επίπεδο αριστείας στην έρευνα εξακολουθεί να διαφέρει σημαντικά μεταξύ των κρατών μελών· σημειώνει ότι μελέτες έχουν συστήσει να ενθαρρυνθούν ερευνητές, εμπειρογνώμονες και άλλοι εθνικοί παράγοντες από ιδρύματα χαμηλότερου επιπέδου αριστείας να συμμετέχουν ενεργά σε κοινές ερευνητικές ομάδες, συμπεριλαμβανομένων ερευνητών και ιδρυμάτων με το πλέον υψηλό επίπεδο αριστείας· έχει επίγνωση του γεγονότος ότι την κύρια ευθύνη φέρουν τα κράτη μέλη και οι επενδύσεις τους στην εκπαίδευση, αλλά υπογραμμίζει ότι η Επιτροπή μπορεί να συμβάλει στη διάδοση της αριστείας· επικροτεί τον αυξημένο προϋπολογισμό για τη διεύρυνση των δραστηριοτήτων του προγράμματος «Ορίζων Ευρώπη»·

86. λαμβάνει υπόψη το γεγονός ότι οι ελεγκτικές εργασίες που διενεργήθηκαν επί του εβδόμου προγράμματος-πλαισίου (7ου ΠΠ) έχουν ολοκληρωθεί· εκφράζει την λύπη του για το γεγονός ότι από τις ΕΕΔ των ΓΔ RTD και ΓΔ CONNECT επιβεβαιώνεται ότι το σωρευτικό υπολειπόμενο ποσοστό σφάλματος για το ΠΠ7 υπερβαίνει το 2 %· διαπιστώνει ότι, λόγω του ελάχιστου κατώτατου ορίου για τις δημοσιονομικές επιφυλάξεις που θεσπίστηκε το 2019, καμία γενική διεύθυνση δεν διατύπωσε ποσοτικοποιημένη επιφύλαξη·

87. σημειώνει με ανησυχία ότι, όσον αφορά το πρόγραμμα «Ορίζων 2020», η ΓΔ RTD ανέφερε αναμενόμενο αντιπροσωπευτικό ποσοστό σφάλματος 2,95 % για όλες τις ΓΔ και τα λοιπά όργανα της Ένωσης που διαχειρίζονται δαπάνες της Ένωσης στον τομέα της έρευνας· λαμβάνει υπό σημείωση το γεγονός ότι το υπολειπόμενο ποσοστό σφάλματος είναι 2,24 % για τη ΓΔ RTD και 2,20 % για τη ΓΔ CONNECT· σημειώνει με ανησυχία ότι η Επιτροπή δεν θεωρεί ότι πρέπει να διατυπωθεί επιφύλαξη για τις δαπάνες του προγράμματος «Ορίζων 2020»· λαμβάνει υπόψη το γεγονός ότι οι φορείς υλοποίησης καταβάλλουν κάθε δυνατή προσπάθεια για την παροχή εύλογων διασφαλίσεων σχετικά με τον κίνδυνο σφάλματος μεταξύ 2 και 5 %·

88. εκφράζει την ικανοποίησή του για την έκθεση του Ελεγκτικού Συνεδρίου σχετικά με τις επιδόσεις του Erasmus+, το οποίο αντιπροσωπεύει το 13,3 % των συνολικών πληρωμών που πραγματοποιήθηκαν έως το τέλος του 2020 για τον συγκεκριμένο τομέα του ΠΔΠ, με βάση την ετήσια έκθεση διαχείρισης και επιδόσεων 2020, τις προγραμματικές δηλώσεις για το σχέδιο προϋπολογισμού του 2022, καθώς και τις βασικές αξιολογήσεις και τις λοιπές εκθέσεις·

89. εκφράζει την ικανοποίησή του για την εκτίμηση του Ελεγκτικού Συνεδρίου ότι η κλίμακα και το πεδίο εφαρμογής του Erasmus+ δημιούργησαν προστιθέμενη αξία και ότι η αποτελεσματικότητά του έχει βελτιωθεί με την απλούστευσή του σε σύγκριση με τα προηγούμενα προγράμματα· σημειώνει την άποψη του Ελεγκτικού Συνεδρίου ότι η Επιτροπή δεν έλαβε υπόψη την ισότητα των φύλων σε όλες τις πτυχές του Erasmus+ και ότι η προγραμματική δήλωση για το Erasmus+ δεν παρείχε οικονομική εκτίμηση της συνεισφοράς του προγράμματος στην ισότητα των φύλων· υπενθυμίζει ότι, ενώ υπάρχουν σημαντικές διαφορές μεταξύ των φύλων στους τομείς σπουδών, το 58 % του συνολικού αριθμού των συμμετεχόντων στο πρόγραμμα είναι γυναίκες·

90. σημειώνει με ανησυχία ότι οι ερευνήτριες υποεκπροσωπούνται στο πρόγραμμα «Ορίζων 2020», όπου αναλογούν μόλις σε 36 % (28 % στα έργα του Ευρωπαϊκού Συμβουλίου Έρευνας (ΕΣΕ), 42 % στις επιχορηγήσεις Marie-Skłodowska Curie και 31 % στα άλλα μέρη του προγράμματος)·

91. επικροτεί το γεγονός ότι το βραβείο Νόμπελ Χημείας για το 2020 απονεμήθηκε σε ερευνήτρια που χρηματοδοτήθηκε από το πρόγραμμα «Ορίζων 2020», είναι δε το 10ο συμμετέχον που χρηματοδοτείται από το πρόγραμμα αυτό άτομο που έχει τιμηθεί με το βραβείο Νόμπελ μέχρι σήμερα·

92. σημειώνει ότι το 2020 χρηματοδοτήθηκαν 1 173 έργα μέσω του προγράμματος ERC στο πλαίσιο του προγράμματος «Ορίζων 2020» και έλαβαν χρηματοδότηση 1 255 πρωτεύοντες διερευνητές· σημειώνει επίσης ότι, αυτή τη στιγμή, στα φιλοξενούντα ιδρύματα συγκαταλέγονται ιδρύματα από 25 κράτη μέλη και στους πρωτεύοντες διερευνητές συγκαταλέγονται υπήκοοι 23 κρατών μελών· σημειώνει ακόμη ότι, από το 2014, οι δράσεις Marie Skłodowska-Curie έχουν στηρίξει την κινητικότητα και την κατάρτιση περίπου 69 000 ερευνητών, υπερβαίνοντας έτσι τον στόχο των 65 000 ερευνητών·

93. εκφράζει την ικανοποίησή του για το γεγονός ότι ο μηχανισμός «Συνδέοντας την Ευρώπη» (CEF) ανέπτυξε υποδομές ψηφιακών υπηρεσιών που διασφαλίζουν τη διασυνοριακή διαλειτουργικότητα των επιγραμμικών υπηρεσιών για τους πολίτες, τις επιχειρήσεις και τις δημόσιες διοικήσεις στην Ένωση· υπογραμμίζει ότι έχουν επενδυθεί σχεδόν 630 εκατομμύρια EUR στη διαλειτουργικότητα συγκεκριμένων ψηφιακών υπηρεσιών σε επίπεδο Ένωσης, όπως η ηλεκτρονική υγεία, τα δημόσια ανοικτά δεδομένα, η ηλεκτρονική ταυτοποίηση και η ασφάλεια στον κυβερνοχώρο·

94. υπογραμμίζει τη σημασία των επενδύσεων σε βιώσιμα δίκτυα μεταφορών προκειμένου να προαχθεί η αναγκαία μετάβαση σε πιο βιώσιμους τρόπους μεταφοράς· ενθαρρύνει τον ΜΣΕ 2021-2027 να καταβάλει προσπάθειες για να μιμηθεί τα μεγάλα αποτελέσματα που επιτεύχθηκαν από τον ΜΣΕ· επισημαίνει ότι είναι αναγκαίο να βελτιωθεί το επίπεδο ενημέρωσης των δικαιούχων όσον αφορά τους κανόνες επιλεξιμότητας του ΜΣΕ·

95. εκφράζει την ικανοποίησή του για το γεγονός ότι, κατά την περίοδο 2014-2020, η συγχρηματοδότηση του ΜΣΕ για τις μεταφορές, ύψους 23,03 δισεκατομμυρίων EUR, διατέθηκε σε 959 δράσεις, ενώ αφορούσε υποδομές κατά μήκος τόσο του κεντρικού όσο και του εκτεταμένου δικτύου του διευρωπαϊκού δικτύου μεταφορών (ΔΕΔ-Μ), το πρόγραμμα επικέντρωσε τη στήριξή του στο κεντρικό δίκτυο, με περισσότερα από 170 σχετικά τμήματα·

Συστάσεις

96. καλεί την Επιτροπή: α) να επεκτείνει την εμβέλεια των πιστοποιητικών των οικονομικών καταστάσεων, ώστε αυτά να συμπεριλαμβάνουν τις κατηγορίες μοναδιαίου κόστους του νέου προγράμματος-πλαισίου για την έρευνα «Ορίζων Ευρώπη», προκειμένου να αυξηθεί ο βαθμός εντοπισμού και διόρθωσης των σφαλμάτων που αφορούν το μοναδιαίο κόστος· ζητά την απλούστευση των κανόνων για τις δαπάνες προσωπικού στο πλαίσιο του προγράμματος «Ορίζων Ευρώπη»· β) να υλοποιήσει δράσεις, συμπεριλαμβανομένων της περιοδικής επανεξέτασης των κύριων αιτιών σφαλμάτων που διαπιστώνονται στις οικονομικές καταστάσεις, της παροχής καθοδήγησης επί πολύπλοκων θεμάτων, όπως οι κανόνες υπεργολαβίας, καθώς και της διεξαγωγής ενημερωτικών εκστρατειών με σκοπό τη μείωση του ποσοστού σφάλματος για το πρόγραμμα «Ορίζων 2020»· γ) Να βελτιώσει περαιτέρω την ποιότητα των κατασταλτικών ελέγχων αποκαθιστώντας τις αδυναμίες στις διαδικασίες δειγματοληψίας στο επίπεδο των δηλώσεων εξόδων και να εφαρμόσει τις διορθώσεις στη μέθοδο υπολογισμού του σφάλματος για το πρόγραμμα «Ορίζων Ευρώπη»· δ) να συνεχίσει να καταβάλλει προσπάθειες για την επίτευξη επιπέδου σφάλματος κάτω του 2 % σε αυτόν τον τομέα δαπανών· ε) να απλοποιήσει τους κανόνες και τις διαδικασίες, να αναπτυχθούν υποχρεωτικά σεμινάρια κατάρτισης και πρακτικές πληροφορίες για τους αιτούντες, και ιδίως τους νέους αιτούντες, και να βελτιωθεί η βοήθεια και οι κατευθυντήριες γραμμές για τις ΜΜΕ, τους τεχνοβλαστούς, τις νεοφυείς επιχειρήσεις, τη διοίκηση και τους οργανισμούς πληρωμών και όλα τα λοιπά ενδιαφερόμενα μέρη· να αναπτύξει μια ψηφιακή συλλογή για τις ευρωπαϊκές ΜΜΕ και τις επιχειρήσεις μεσαίας κεφαλαιοποίησης για ρυθμιστικές πληροφορίες σχετικά με τη στήριξη της απασχόλησης και των ευκαιριών ανάπτυξης στο πλαίσιο του ΠΔΠ και του Μηχανισμού Ανάκαμψης και Ανθεκτικότητας, παρόμοια με το εργαλείο Trade Assistant της πύλης Access2Markets· στ) να υιοθετήσει καλύτερη προσέγγιση όσον αφορά την ισόρροπη εκπροσώπηση των φύλων σε σχέση με τους δικαιούχους των κονδυλίων του προγράμματος «Ορίζων Ευρώπη» και τη γεωγραφική ισορροπία από υποεκπροσωπούμενα κράτη μέλη και να παράσχει καλύτερη στήριξη στην έρευνα και τη συνεργασία σε πανεπιστήμια σε όλα τα κράτη μέλη· να υποβάλει έκθεση στο Κοινοβούλιο σχετικά με την αναλογία μεταξύ ανδρών και γυναικών ερευνητών που συμμετέχουν στο πρόγραμμα· ζ) να εξασφαλίσει την προστασία του προϋπολογισμού της Ένωσης μέσω της γενικής και συστηματικής χρήσης ψηφιακών και αυτοματοποιημένων συστημάτων για την υποβολή εκθέσεων, την παρακολούθηση και τον έλεγχο· και να θεσπίσει επειγόντως ένα ολοκληρωμένο και διαλειτουργικό σύστημα που θα βασίζεται, μεταξύ άλλων, σε υφιστάμενα εργαλεία και βάσεις δεδομένων· η) να διαχειρίζεται τις προσδοκίες θέτοντας ρεαλιστικούς και εφικτούς στόχους και τιμές-στόχο· θεωρεί ότι οι νέες ενισχυμένες Εγγυήσεις για τη Νεολαία της ΕΕ θα πρέπει να έχουν θετικότερα αποτελέσματα όσον αφορά την πρόσβαση των νέων στην αγορά εργασίας· καλεί την Επιτροπή να συνεργαστεί καλύτερα με τα κράτη μέλη για την ανάπτυξη του Erasmus+ για την επαγγελματική κατάρτιση, ιδίως για ορισμένα τεχνικά επαγγέλματα, τους βιοτέχνες κ.λπ.· καλεί την Επιτροπή να ενθαρρύνει το Ηνωμένο Βασίλειο να συμμετάσχει εκ νέου στο πρόγραμμα Erasmus, ζητά επίσης να αναπτυχθούν ανταλλαγές φοιτητών και επιστημόνων με τις χώρες της Ανατολικής Εταιρικής Σχέσης, ιδίως την Ουκρανία· να αυξήσει περαιτέρω τις διευρυνόμενες δραστηριότητές της για τη βελτίωση της πρόσβασης στην αριστεία σε ολόκληρη την Ένωση και να υποβάλει σχετική έκθεση στην αρμόδια για την απαλλαγή αρχή· θ) να δημιουργήσει νέα γραμμή του προϋπολογισμού για τον τουρισμό, με σκοπό τη στήριξη της ανάκαμψης ενός τομέα που έχει πληγεί σοβαρά από την κρίση COVID-19, ώστε να καταστεί ανθεκτικός για το μέλλον, ψηφιοποιημένος και βιώσιμος· ι) να συνεχίσει τη δράση της σχετικά με την ομαδική αγορά εμβολίων για την προστασία από τη νόσο COVID-19, η οποία επιτρέπει την εξοικονόμηση πόρων και αναπτύσσει την κυρίαρχη αυτονομία της Ένωσης στον τομέα της υγείας και η οποία μπορεί να επεκταθεί σε άλλους τομείς όπως η ενέργεια, οι ημιαγωγοί ή οι σπάνιες γαίες· ια) να διασφαλίσει ότι διατίθενται επαρκείς πόροι για το πρόγραμμα «Ορίζων Ευρώπη» και τους πυλώνες του, τα ΣΕΚΕΕ και άλλα χρηματοδοτικά μέσα και έργα που σχετίζονται επίσης με τη δημιουργία θέσεων εργασίας, διασφαλίζοντας συνέργειες με τα εθνικά σχέδια ανάκαμψης, προκειμένου να προωθηθεί η έρευνα και να αναπτυχθεί μια αναπτυξιακή στρατηγική, και να δρομολογηθούν νέες εταιρικές σχέσεις της Ένωσης σε τομείς όπως το καθαρό υδρογόνο, οι κυψέλες καυσίμου, η αιολική ενέργεια, η ηλεκτρική έλξη, η φωτοβολταϊκή ενέργεια, η ρομποτική, τα μη επανδρωμένα αεροσκάφη, οι μπαταρίες τρισδιάστατης εκτύπωσης, οι καθαρές αερομεταφορές, οι σιδηροδρομικές, συνδεδεμένες και αυτοματοποιημένες μετακινήσεις, οι οδικές και πλωτές μεταφορές μηδενικών εκπομπών και το φάσμα ψηφιακών τεχνολογιών στο εξωτερικό, ιδίως για το πρόγραμμα εργασίας 2021-2022, και εκφράζει την ικανοποίησή του για την πρόοδο του προγράμματος «Ορίζων Ευρώπη» εν προκειμένω· τονίζει την ανάγκη στήριξης έργων που συμβάλλουν ιδίως σε ένα διαχρονικό, βιώσιμο, έξυπνο, ανταγωνιστικό, οικονομικά προσιτό και φιλικό προς το κλίμα ευρωπαϊκό δίκτυο μεταφορών· ιβ) να προτείνει έναν νέο μηχανισμό προσανατολισμένο στα αποτελέσματα, συμπεριλαμβανομένου του βραχυπρόθεσμου, μεσοπρόθεσμου και μακροπρόθεσμου σχεδιασμού και τεχνικής βοήθειας, καθώς και να ενισχύσει τη σύνδεση μεταξύ της χρηματοδότησης και της επίτευξης των οροσήμων των έργων, να αυξήσει την προστιθέμενη αξία των ταμείων της Ένωσης και να διασφαλίσει ότι τα κράτη μέλη επιτυγχάνουν τους στόχους ολοκλήρωσης για το 2030 και το 2050 για το κεντρικό και το εκτεταμένο δίκτυο ΔΕΔ-Μ αντίστοιχα·

Οικονομική, κοινωνική και εδαφική συνοχή

97. σημειώνει ότι ο υποτομέας 1β του ΠΔΠ «Οικονομική, κοινωνική και εδαφική συνοχή» αντιπροσωπεύει το 34,3 % ή 59,5 δισεκατομμύρια EUR του προϋπολογισμού της Ένωσης· από το ποσό αυτό 32,4 δισεκατομμύρια EUR (54,5 %) δαπανώνται για το Ευρωπαϊκό Ταμείο Περιφερειακής Ανάπτυξης (ΕΤΠΑ), 10,2 δισεκατομμύρια EUR (17,1 %) για το Ταμείο Συνοχής (ΤΣ), 14,7 δισεκατομμύρια EUR (24,7 %) για το Ευρωπαϊκό Κοινωνικό Ταμείο (ΕΚΤ) και 2,2 δισεκατομμύρια EUR (3,7 %) για λοιπές δράσεις·

98. υπενθυμίζει τον σημαντικό ρόλο των δαπανών στο πλαίσιο του τομέα 1β του ΠΔΠ «οικονομική, κοινωνική και εδαφική συνοχή», ο οποίος επικεντρώνεται στη μείωση των αναπτυξιακών ανισοτήτων μεταξύ των διαφόρων κρατών μελών και περιφερειών της Ένωσης και στην ενίσχυση της ανταγωνιστικότητας όλων των περιφερειών·

99. σημειώνει ότι το Ελεγκτικό Συνέδριο εξέτασε ένα δείγμα 227 πράξεων, το οποίο σχεδιάστηκε ώστε να είναι αντιπροσωπευτικό του πλήρους φάσματος των δαπανών που καλύπτει ο συγκεκριμένος υποτομέας του ΠΔΠ· σημειώνει ότι το Ελεγκτικό Συνέδριο εξέτασε επίσης την κανονικότητα των πληροφοριών που παρέχονται στις ετήσιες εκθέσεις δραστηριοτήτων της Γενικής Διεύθυνσης Περιφερειακής Πολιτικής και Αστικής Ανάπτυξης (ΓΔ REGIO) και της Γενικής Διεύθυνσης Απασχόλησης, Κοινωνικών Υποθέσεων και Ένταξης (ΓΔ EMPL), καθώς και στην ετήσια έκθεση της Επιτροπής για τη διαχείριση και τις επιδόσεις·

100. σημειώνει με ανησυχία ότι, λαμβανομένων υπόψη των σφαλμάτων που είχαν εντοπιστεί στο παρελθόν από τις ελεγκτικές αρχές και των διορθώσεων που εφαρμόστηκαν από τις αρχές των προγραμμάτων, το Ελεγκτικό Συνέδριο εκτίμησε το επίπεδο σφάλματος σε 3,5 %, ποσοστό που υπερβαίνει κατά πολύ το επίπεδο σημαντικότητας· εκφράζει την ικανοποίησή του για το γεγονός ότι το ποσοστό αυτό αντιπροσωπεύει, ωστόσο, μείωση του ποσοστού σφάλματος σε σύγκριση με το ποσοστό σφάλματος της τάξης του 4,4 % που αναφέρθηκε στο οικονομικό έτος 2019· σημειώνει ότι τα σφάλματα που εντοπίστηκαν αφορούν τις μη επιλέξιμες δαπάνες, τις δημόσιες συμβάσεις, τη λογιστική και τον υπολογισμό, τις κρατικές ενισχύσεις και την απουσία δικαιολογητικών εγγράφων·

101. σημειώνει με ανησυχία τα στοιχεία που παρουσιάζονται στον πίνακα αποτελεσμάτων της ενιαίας αγοράς για το 2020 σχετικά με τις δημόσιες συμβάσεις, από τα οποία προκύπτει ότι το ποσοστό των συμβάσεων που ανατίθενται με έναν μόνο προσφέροντα είναι ιδιαίτερα ανησυχητικό: 19 κράτη μέλη έφθασαν ή υπερέβησαν το όριο του 20 % και έξι κράτη μέλη (Τσεχία, Ελλάδα, Ουγγαρία, Πολωνία, Ρουμανία, Σλοβενία) κυμαίνονταν στο 39-51 %· σημειώνει ότι το ποσοστό των δημόσιων συμβάσεων που αποτέλεσαν αντικείμενο διαπραγμάτευσης με εταιρεία χωρίς πρόσκληση υποβολής προσφορών έφθασε ή υπερέβη το κατώτατο όριο του 10 % σε 8 κράτη μέλη, με τέσσερα κράτη μέλη (Βουλγαρία, Κύπρος, Ρουμανία, Σλοβενία) να φτάνουν στα επίπεδα του 22-29 %· σημειώνει ότι το ποσοστό των συμβάσεων που ανατέθηκαν μετά από πρόσκληση υποβολής προσφορών της οποίας η ονομασία και η προϋπόθεση δεν ήταν σαφείς υπερέβη το κατώτατο όριο του 3 % σε δέκα κράτη μέλη με επίπεδα μεταξύ 8 και 9 % σε τέσσερα κράτη μέλη (Βέλγιο, Βουλγαρία, Μάλτα και Σλοβενία)·

102. εκφράζει τη βαθιά του ανησυχία για τις παρατηρήσεις αυτές, δεδομένου ότι υποδεικνύουν σοβαρές και συστημικές αδυναμίες στις διαδικασίες σύναψης δημόσιων συμβάσεων σε αρκετά κράτη μέλη, οι οποίες ενδέχεται επίσης να έχουν αντίκτυπο στη διαχείριση και τη δαπάνη των ενωσιακών κονδυλίων· σημειώνει, εν προκειμένω, την παρατήρηση του Ελεγκτικού Συνεδρίου σχετικά με τον έλεγχο των συστημάτων έγκαιρης πρόληψης στην Ουγγαρία όσον αφορά τις διαχειριστικές επαληθεύσεις των δημόσιων συμβάσεων, ο οποίος είχε ως αποτέλεσμα την επιβολή κατ’ αποκοπή διόρθωσης 10 % σε όλες τις επηρεαζόμενες συμβάσεις για τετραετή περίοδο, που ανέρχεται σε περίπου 770 000 000 EUR·

103. εκφράζει την ανησυχία του για το γεγονός ότι το 72 % των σφαλμάτων οφείλεται σε μη επιλέξιμα έργα και δαπάνες και το 27 % σε παραβιάσεις των κανόνων της εσωτερικής αγοράς (ιδίως στη μη συμμόρφωση με τους κανόνες περί κρατικών ενισχύσεων)· σημειώνει ότι πέντε έργα παραβίαζαν τους ενωσιακούς κανόνες περί κρατικών ενισχύσεων· λαμβάνει υπόψη το γεγονός ότι κατά το Ελεγκτικό Συνέδριο δύο έργα θα έπρεπε να μην είχαν λάβει δημόσια χρηματοδότηση από την ΕΕ και/ή από το κράτος μέλος· επισημαίνει ότι τα έργα αυτά αντιστοιχούσαν σε 1,0 ποσοστιαία μονάδα του εκτιμώμενου επιπέδου σφάλματος·

104. εκφράζει την ικανοποίησή του για το γεγονός ότι, το 2020, η πολυετής πρόσκληση υποβολής προτάσεων του 2019 στο πλαίσιο του μηχανισμού «Συνδέοντας την Ευρώπη» ολοκληρώθηκε με επιτυχία, επιλέγοντας 125 έργα με συνολική συνεισφορά άνω των 2 δισεκατομμυρίων EUR· σημειώνει ότι πάνω από το 90 % της συνεισφοράς του ΜΣΕ διατέθηκε σε έργα που αναμένεται να επιτύχουν στόχους οι οποίοι σχετίζονται με το κλίμα και ιδίως υποδομές σιδηροδρόμων, εσωτερικών πλωτών οδών και θαλάσσιων λιμένων και ανάπτυξη υποδομών εναλλακτικών καυσίμων·

105. σημειώνει ότι η ΓΔ REGIO ανέφερε σταθμισμένο μέσο ποσοστό σφάλματος 2,1 % και «μέγιστο ποσοστό» 2,6 %, και η ΓΔ EMPL ανέφερε σταθμισμένο μέσο ποσοστό σφάλματος 1,4 % και «μέγιστο ποσοστό» 1,9 %· επισημαίνει ότι, σύμφωνα με το Ελεγκτικό Συνέδριο, η ΓΔ EMPL δεν έλαβε πλήρως υπόψη πιθανά σφάλματα πέραν εκείνων που εντοπίστηκαν, οπότε το μέγιστο ποσοστό θα ήταν 2,1 %· τονίζει τη διαπίστωση του Ελεγκτικού Συνεδρίου ότι το συνολικό εναπομένον ποσοστό σφάλματος που αναφέρεται από την Επιτροπή θα πρέπει να θεωρείται ελάχιστο ποσοστό· επισημαίνει ότι οι μελλοντικές διορθώσεις ενδέχεται να μην επαρκούν για να διασφαλιστεί ότι δεν θα απομείνει σημαντικό επίπεδο σφάλματος κατά το κλείσιμο·

106. εκφράζει την ανησυχία του για το γεγονός ότι ο αριθμός και η επίπτωση των εντοπισθέντων σφαλμάτων καταδεικνύουν ότι οι δικλίδες ελέγχου που εφαρμόζονται δεν μετριάζουν ακόμη επαρκώς τον υψηλό εγγενή κίνδυνο στον τομέα αυτό· ανησυχεί για το γεγονός ότι αυτό αφορά συγκεκριμένα τις διαχειριστικές αρχές των οποίων οι επαληθεύσεις είναι αναποτελεσματικές όσον αφορά την πρόληψη ή τον εντοπισμό παρατυπιών στις δαπάνες που δηλώνουν οι δικαιούχοι· σημειώνει με ανησυχία ότι το Ελεγκτικό Συνέδριο θεωρεί επίσης ότι άλλα σφάλματα προκύπτουν από αποφάσεις που λαμβάνονται από τις ίδιες τις διαχειριστικές αρχές·

107. σημειώνει με ανησυχία ότι το Ελεγκτικό Συνέδριο κατέληξε στο συμπέρασμα ότι τα εναπομένοντα ποσοστά σφάλματος που ανέφεραν οι αρχές ελέγχου δεν ήταν πάντοτε αξιόπιστα και ότι εξακολουθούν να υπάρχουν αδυναμίες στον τρόπο με τον οποίο οι ελεγκτικές αρχές εκτελούν και τεκμηριώνουν το έργο τους· υπογραμμίζει ότι το πόρισμα του Ελεγκτικού συνεδρίου ότι οι αρχές ελέγχου πρέπει να βελτιώσουν την παρακολούθηση του κινδύνου απάτης κατά τους ελέγχους των πράξεων που διενεργούν·

108. επαναλαμβάνει τη βαθιά του αποδοκιμασία για την πρακτική που ακολουθείται σε ορισμένα κράτη μέλη να υπερκαλύπτουν συστηματικά τα προγράμματα και να μεταφέρουν προβληματικά ή παράνομα έργα στον εθνικό προϋπολογισμό όταν η Επιτροπή ή η OLAF εντοπίζουν παρατυπίες ή καταχρήσεις· καταδικάζει το γεγονός ότι οι εθνικοί φορολογούμενοι επωμίζονται το βάρος της πληρωμής για έργα που υποφέρουν από συγκρούσεις συμφερόντων, απάτη ή άλλες ελλείψεις·

109. σημειώνει ότι το Ελεγκτικό Συνέδριο, στην ειδική έκθεσή του με αριθ. 07/2020 με τίτλο «Εφαρμογή της πολιτικής συνοχής: συγκριτικά χαμηλό κόστος, αλλά ανεπαρκείς πληροφορίες για την αξιολόγηση της εξοικονόμησης λόγω απλούστευσης, διαπίστωσε ότι το συνολικό κόστος που αναφέρεται για την εκτέλεση των κονδυλίων της πολιτικής συνοχής είναι συγκριτικά χαμηλό, αλλά βασιζόταν σε ανεπαρκώς πλήρη και ασυνάρτητα στοιχεία· σημειώνει με ανησυχία ότι το Ελεγκτικό Συνέδριο διαπίστωσε ότι οι διαθέσιμες πληροφορίες σχετικά με το κόστος δεν ήταν επαρκείς για την αξιολόγηση του αντικτύπου της απλούστευσης των κανόνων της Ένωσης·

110. σημειώνει ότι το Ελεγκτικό Συνέδριο διαπίστωσε, στην ειδική έκθεσή του αριθ. 24/2021 με τίτλο «Χρηματοδότηση βάσει επιδόσεων στην πολιτική συνοχής: άξιες φιλοδοξίες, αλλά εξακολουθούν να υπάρχουν εμπόδια κατά την περίοδο 2014-2020», ότι ο ΚΚΔ 2014-2020 προέβλεπε ένα σαφές «πλαίσιο επιδόσεων» για τα επιχειρησιακά προγράμματα των κρατών μελών, συμπεριλαμβανομένων οροσήμων και στόχων για την επίτευξη επενδύσεων από τα ΕΔΕΤ·

111. επισημαίνει το αποθεματικό επίδοσης που προβλέπει το νέο πλαίσιο επιδόσεων, το οποίο συνεπάγεται το πάγωμα του 6 % των πόρων και, συνεπώς, τη διάθεση, βάσει επανεξέτασης των επιδόσεων μετά την ετήσια έκθεση εφαρμογής του 2019, στα προγράμματα που έχουν εκπληρώσει τα καθορισμένα ορόσημά τους, ώστε να δοθούν κίνητρα για τη βελτιστοποίηση της χρήσης της χρηματοδότησης από τα κράτη μέλη· εκφράζει τη λύπη του για τη διαπίστωση, σύμφωνα με πρόσφατα δεδομένα, ότι η Επιτροπή και τα κράτη μέλη σημείωσαν περιορισμένη μόνο επιτυχία όσον αφορά τον σκοπό να καταστεί η χρηματοδότηση της πολιτικής συνοχής περισσότερο βασισμένη στις επιδόσεις· εκφράζει την ανησυχία του για το γεγονός ότι διαπιστώθηκε ότι τα κράτη μέλη επιδεικνύουν πολύ περιορισμένο ενδιαφέρον για τη χρήση ορισμένων από τα νέα μοντέλα χρηματοδότησης βάσει επιδόσεων, δηλαδή «κοινά σχέδια δράσης» και «χρηματοδότηση που δεν συνδέεται με δαπάνες»· ενθαρρύνει την ευρύτερη χρήση των απλουστευμένων επιλογών κόστους για τις οποίες το Ελεγκτικό Συνέδριο θεωρεί ότι έχουν τη δυνατότητα να μειώσουν τον διοικητικό φόρτο των δικαιούχων και θεωρούνται λιγότερο επιρρεπείς σε σφάλματα·

112. υπενθυμίζει τη συμβολή της πολιτικής συνοχής στην παροχή στήριξης στα κράτη μέλη για την άμβλυνση των αρνητικών επιπτώσεων της πανδημίας της COVID-19 και την ταχεία ανακατεύθυνση της διαθέσιμης χρηματοδότησης για την περίοδο 2014-2020 προς τους τομείς που πλήττονται περισσότερο και την πρόταση σημαντικών απλουστεύσεων (Πρωτοβουλίες CRII+ για το 2020)· σημειώνει περαιτέρω ότι 179 επιχειρησιακά προγράμματα χρησιμοποίησαν αυτές τις πρωτοβουλίες για τη στήριξη της υγειονομικής περίθαλψης, των μικρών επιχειρήσεων και των εργαζομένων, τα οποία ανήλθαν σε 12,9 δισεκατομμύρια EUR (6,2 δισεκατομμύρια EUR το 2020 και 6,7 δισεκατομμύρια EUR το 2021)· σημειώνει ότι οι πρωτοβουλίες CRII και CRII+ έχουν επιταχύνει την εκτέλεση των ΕΔΕΤ και έχουν συμβάλει στη μείωση των RAL·

113. λαμβάνει υπόψη το γεγονός ότι, στην ειδική έκθεσή του αριθ. 26/2021 με τίτλο «Κανονικότητα των δαπανών στην πολιτική συνοχής της Ένωσης: η Επιτροπή δημοσιοποιεί ετησίως ένα ελάχιστο εκτιμώμενο επίπεδο σφάλματος που δεν είναι οριστικό», το Ελεγκτικό Συνέδριο διαπίστωσε ότι με τις νέες νομικές διατάξεις για την περίοδο προγραμματισμού 2021-2027 αντιμετωπίζονται ορισμένοι περιορισμοί στην αποδοχή των λογαριασμών· εκφράζει, ωστόσο, τη λύπη του για το γεγονός ότι το Ελεγκτικό Συνέδριο διαπίστωσε ότι εξακολουθούν να υφίστανται ορισμένοι κίνδυνοι κατά τον χρόνο αποδέσμευσης της παρακράτησης πληρωμών·

114. σημειώνει ότι, σύμφωνα με τα πορίσματα του Ελεγκτικού Συνεδρίου, οι έλεγχοι εγγράφων της Επιτροπής δεν έχουν σχεδιαστεί για τον εντοπισμό πρόσθετων μη επιλέξιμων δαπανών, πράγμα που περιορίζει τη συνεισφορά τους στην επιβεβαίωση της κανονικότητας των υποκείμενων πράξεων και της εγκυρότητας του εναπομένοντος συνολικού ποσοστού σφάλματος (RTER) που αναφέρουν οι αρχές ελέγχου· σημειώνει ακόμη ότι, για τα προγράμματα με επιβεβαιωμένο ιστορικό χαμηλών ποσοστών σφάλματος, οι εν λόγω έλεγχοι βάσει εγγράφων αποτελούν αποδοτικό εργαλείο για να επιβεβαιώνονται τα αναφερόμενα ποσοστά σφάλματος και η ελεγκτική γνώμη των ελεγκτικών αρχών· σημειώνει με ανησυχία ότι στους ελέγχους συμμόρφωσης τόσο της Επιτροπής όσο και του Ελεγκτικού Συνεδρίου διαπιστώθηκαν ουσιώδη σφάλματα τα οποία δεν θα μπορούσαν να είχαν εντοπιστεί στο πλαίσιο των ελέγχων εγγράφων·

115. λαμβάνει υπόψη το γεγονός ότι το Ελεγκτικό Συνέδριο διαπίστωσε ότι η Επιτροπή δεν ακολούθησε πάντοτε την προσέγγιση βάσει κινδύνου για την επιλογή των αρχών ελέγχου με τον υψηλότερο κίνδυνο για τους ελέγχους συμμόρφωσης και ότι, ενώ η Επιτροπή εντοπίζει παράτυπες δαπάνες στους ελέγχους συμμόρφωσης που διενεργεί, συχνά αναθεωρεί τα τελικά αποτελέσματά τους στο στάδιο παρακολούθησης με τα κράτη μέλη·

116. εκφράζει τη βαθιά του ανησυχία για τις αναφορές σχετικά με σοβαρή και συστηματική διαφθορά και κατάχρηση των ταμείων συνοχής της Ένωσης στο πλαίσιο του μηχανισμού του Δέλτα του Δούναβη στη Ρουμανία, αξίας 1,1 δισεκατομμυρίων EUR σε οκτώ ρουμανικά προγράμματα· σημειώνει ότι τα κονδύλια αυτά προορίζονται για έργα μείωσης της φτώχειας, διατήρησης της φύσης και προστασίας του περιβάλλοντος κατά μήκος του Δέλτα του Δούναβη στη Ρουμανία, τα οποία χρηματοδοτούνται από πέντε διαφορετικά ΕΔΕΤ· σημειώνει ότι οι καταγγελίες για παρατυπίες συγκεντρώνονται σε ένα πρόγραμμα, το Περιφερειακό επιχειρησιακό πρόγραμμα, και αφορούν 3 προσκλήσεις υποβολής έργων στο πλαίσιο ενός άξονα προτεραιότητας για τη στήριξη κυρίως ΜΜΕ και πολύ μικρών επιχειρήσεων ύψους 104 000 000 EUR προς χρηματοδότηση 347 έργων· σημειώνει ότι, τον Μάιο του 2021, η OLAF κίνησε έρευνα σχετικά με καταγγελίες για απάτη και άλλες παρατυπίες σε συγκεκριμένο έργο που χρηματοδοτείται από το Δέλτα του Δούναβη στη Ρουμανία·

117. εκφράζει την ανησυχία του για τις αποκαλύψεις στα μέσα ενημέρωσης ότι μία ρουμανική εθνική αρχή ήταν διεφθαρμένη και συνέβαλε στην έγκριση έργων με πολιτικούς που εμπλέκονται σε σύγκρουση συμφερόντων και οι οποίοι δεν διέμεναν κατά μήκος του δέλτα του Δούναβη·

118. σημειώνει ότι, μετά από αναφορές των μέσων ενημέρωσης σχετικά με σοβαρούς ισχυρισμούς περί απάτης, σύγκρουσης συμφερόντων και υπεξαίρεσης, η Επιτροπή διέκοψε τις πληρωμές, τον Ιούνιο του 2021, εμποδίζοντας κάθε ενωσιακή εκταμίευση για τα 347 επικίνδυνα έργα εν αναμονή των αποτελεσμάτων των επαληθεύσεων από τις ρουμανικές αρχές· σημειώνει ότι οι ρουμανικές αρχές επέλεξαν 73 έργα προς επαλήθευση, με αποτέλεσμα 35 από τα έργα αυτά να κοινοποιηθούν στον εθνικό φορέα ή την εισαγγελία για την καταπολέμηση της απάτης για περαιτέρω διερεύνηση λόγω υπονοιών απάτης· σημειώνει ότι οι ρουμανικές διαχειριστικές αρχές διενήργησαν ελέγχους σε 22 πρόσθετες πράξεις για να επαληθεύσουν την κανονικότητά τους και κατά πόσον συμβάλλουν στην ανάπτυξη της περιοχής του Δούναβη, με αποτέλεσμα να εντοπιστεί μία ακόμη δυνητική παρατυπία·

119. σημειώνει ότι η Επιτροπή συμφώνησε με τις ρουμανικές αρχές να παράσχει η διαχειριστική αρχή τα αποτελέσματα των επαληθεύσεών της στην ελεγκτική αρχή προς διενέργεια ανεξάρτητης επανεξέτασης όσον αφορά την καταλληλότητα της μεθόδου εκτίμησης κινδύνου για την επιλογή των πράξεων που θα επανεξεταστούν και των ελέγχων που θα διενεργηθούν, καθώς και για την επιβεβαίωση των αποτελεσμάτων· σημειώνει ότι τα συμπεράσματα αυτά θα τροφοδοτήσουν την προετοιμασία του στοχευμένου ελέγχου που σχεδιάζει να διενεργήσει η Επιτροπή στις αρχές του 2022 ώστε να επαληθεύσει επιτόπου την αποτελεσματικότητα των δράσεων που έχουν αναληφθεί από τις ρουμανικές αρχές· καλεί την Επιτροπή να τηρεί ενήμερη την αρμόδια για την απαλλαγή αρχή σχετικά με τυχόν νέες εξελίξεις και ιδίως σχετικά με τυχόν δημοσιονομικές διορθώσεις·

120. εκφράζει την ανησυχία του για το γεγονός ότι οι πληροφορίες σχετικά με τόσο σοβαρές καταγγελίες αποκαλύφθηκαν και πάλι από δημοσιογράφους, και όχι από έλεγχο της Επιτροπής· υπενθυμίζει ότι οι δημοσιογράφοι παρατήρησαν ότι υπάρχουν σοβαρές αδυναμίες και κενά στη ρουμανική νομοθεσία αναφορικά με τις συγκρούσεις συμφερόντων· υπογραμμίζει ότι οι νόμοι αυτοί πρέπει επειγόντως να ευθυγραμμιστούν με τις απαιτήσεις του δημοσιονομικού κανονισμού της ΕΕ· υπενθυμίζει ότι η σαφής και μη επιδεχόμενη παρανοήσεις νομοθεσία κατά των συγκρούσεων συμφερόντων σε εθνικό επίπεδο αποτελεί σημαντική προϋπόθεση για την πρόληψη, τον εντοπισμό και την καταπολέμηση της κατάχρησης, της διαφθοράς και της απάτης·

121. εκφράζει τη λύπη του για το γεγονός ότι, όπως αναφέρεται στην ειδική έκθεση αριθ. 10/2021 του Ελεγκτικού Συνεδρίου με τίτλο «Ενσωμάτωση της διάστασης του φύλου στον προϋπολογισμό της ΕΕ: καιρός τα λόγια να γίνουν πράξη», παραμένουν ανεκμετάλλευτες οι σημαντικές δυνατότητες των ενωσιακών διαρθρωτικών και επενδυτικών ταμείων να συμβάλουν στην ισότητα των φύλων και ότι η ενσωμάτωση της διάστασης του φύλου δεν εφαρμόζεται επαρκώς σε όλα τα στάδια της διαδικασίας του προϋπολογισμού· είναι της άποψης ότι η ενσωμάτωση της διάστασης του φύλου πρέπει να αντιμετωπιστεί με συνοπτικό και μη γραφειοκρατικό τρόπο, με την παροχή στοχευμένων και αποτελεσματικών κινήτρων·

122. εκφράζει την ικανοποίησή του για την έκθεση του Ελεγκτικού Συνεδρίου σχετικά με τις επιδόσεις του ΕΚΤ, το οποίο αντιπροσωπεύει το 25,9 % του συνόλου των πληρωμών που πραγματοποιήθηκαν στο πλαίσιο της πολιτικής συνοχής για την περίοδο 2014-2020 έως τα τέλη του 2020· σημειώνει ότι οι δαπάνες του ΕΚΤ αυξήθηκαν από 11,2 δισεκατομμύρια EUR το 2019 σε 13,7 δισεκατομμύρια EUR το 2020 λόγω αυξημένης εκτέλεσης· σημειώνει ότι το έργο του Ελεγκτικού Συνεδρίου βασίζεται στις πληροφορίες της Επιτροπής σχετικά με τις επιδόσεις, οι οποίες περιλάμβαναν, ιδίως, την ΕΕΔΕ του 2020, τις προγραμματικές δηλώσεις για το σχέδιο προϋπολογισμού του 2022 και βασικές αξιολογήσεις της Επιτροπής, καθώς και την 7η έκθεση για τη συνοχή·

123. υπενθυμίζει τη ζωτική σημασία του ΕΚΤ, του Erasmus+ και του Ταμείου Ευρωπαϊκής Βοήθειας προς τους Απόρους (ΤΕΒΑ), ως βασικών εργαλείων της Ένωσης για την προώθηση της αύξησης της απασχόλησης και της κινητικότητας του εργατικού δυναμικού, της εκπαίδευσης και της επαγγελματικής κατάρτισης για δεξιότητες και διά βίου μάθηση και για την προώθηση της κοινωνικής ένταξης, την καταπολέμηση της φτώχειας και των διακρίσεων· εκφράζει την ικανοποίησή του για το γεγονός ότι το Ελεγκτικό Συνέδριο διαπίστωσε ότι το πλαίσιο επιδόσεων του ΕΚΤ είναι καλά ανεπτυγμένο και ότι η Επιτροπή καταρτίζει «αναλογία υλοποίησης» για τους δείκτες με τιμές-στόχους· εκφράζει τη λύπη του για το γεγονός ότι το Ελεγκτικό Συνέδριο διαπίστωσε ότι, ενώ το πλαίσιο επιδόσεων του ΕΚΤ αύξησε τη διαθεσιμότητα πληροφοριών σχετικά με τις επιδόσεις, η έμφαση παρέμεινε στις χρηματοδοτικές εισροές και εκροές και δεν επικεντρώθηκε επαρκώς στα αποτελέσματα, και ότι, ενώ οι αξιολογήσεις καλύπτουν τους περισσότερους τομείς του ΕΚΤ, απαιτούνται περισσότερες μεθοδολογικές προσπάθειες για την αξιολόγηση του αντικτύπου των πολιτικών όσον αφορά την προσέγγιση ατόμων που είναι αποσυνδεδεμένα από την αγορά εργασίας·

124. σημειώνει ότι οι δείκτες δείχνουν ότι τα κράτη μέλη σημειώνουν ικανοποιητική πρόοδο σε σχέση με τους στόχους, ότι η Επιτροπή αποδέσμευσε το 85 % του αποθεματικού επίδοσης για τα προγράμματα του ΕΚΤ, και ότι η πρόταση για το ΕΚΤ+ για την περίοδο 2021-2027 αποσκοπεί σε περαιτέρω απλούστευση και συνέργειες·

125. εκφράζει τη λύπη του για το γεγονός ότι, λόγω των περιορισμένων δεδομένων και του γεγονότος ότι πολλές πράξεις βρίσκονταν ακόμη σε εξέλιξη κατά τον χρόνο του ελέγχου του Ελεγκτικού Συνεδρίου, το τελευταίο δεν ήταν σε θέση να καταλήξει σε γενικό συμπέρασμα σχετικά με τις πραγματικές επιδόσεις των δαπανών του ΕΚΤ κατά την περίοδο 2014-2020·

126. σημειώνει με ικανοποίηση ότι, έως το τέλος του 2020, 45,4 εκατομμύρια συμμετέχοντες είχαν λάβει στήριξη από το ΕΚΤ και την Πρωτοβουλία για την απασχόληση των νέων (YEI) και 5,4 εκατομμύρια άτομα είχαν βρει εργασία (συμπεριλαμβανομένων των αυτοαπασχολούμενων) στο πλαίσιο αμφότερων των προγραμμάτων, όπως ανέφερε η Επιτροπή·

127. επικροτεί τον αντίκτυπο της προσωρινής στήριξης για τον μετριασμό των κινδύνων ανεργίας σε κατάσταση έκτακτης ανάγκης (SURE), όπως αναφέρει η Επιτροπή στη δεύτερη έκθεσή της· σημειώνει ότι το μέσο SURE κατάφερε να αμβλύνει τις σοβαρές κοινωνικοοικονομικές επιπτώσεις της πανδημίας της COVID-19· σημειώνει ότι, το 2020, το SURE στήριξε περίπου 31 εκατομμύρια ανθρώπους στα 19 δικαιούχα κράτη μέλη, εκ των οποίων 22,5 εκατομμύρια είναι μισθωτοί και 8,5 εκατομμύρια αυτοαπασχολούμενοι, καθώς και ότι περίπου 2,5 εκατομμύρια επιχειρήσεις που επλήγησαν από την πανδημία της COVID-19 επωφελήθηκαν από το SURE και ήταν έτσι σε θέση να διατηρήσουν τους εργαζομένους τους·

128. επικροτεί την αύξηση στην εκτέλεση των χρηματοδοτικών μέσων στο πλαίσιο όλων των ΕΔΕΤ το 2020, η οποία οδήγησε σε σωρευτικές πληρωμές ύψους 10,3 δισεκατομμυρίων EUR στους τελικούς αποδέκτες (4,7 δισεκατομμύρια EUR το 2019)·

129. σημειώνει ότι η κατασκευή της γέφυρας Peljesac στην Κροατία με κονδύλια συνοχής ολοκληρώθηκε από κινεζική κρατική εταιρεία, η οποία ενδέχεται να έχει επωφεληθεί από στήριξη από την κινεζική κυβέρνηση και από χαμηλότερα και ανεπαρκή εργασιακά πρότυπα, πράγμα που συνεπάγεται ανταγωνιστικό πλεονέκτημα έναντι των ενωσιακών εταιρειών οι οποίες υπέβαλαν προσφορές για την ίδια πρόσκληση· θεωρεί ότι η Επιτροπή, ως θεματοφύλακας των Συνθηκών, πρέπει να διασφαλίζει ίσους όρους ανταγωνισμού μεταξύ των ενωσιακών εταιρειών και των εταιρειών τρίτων χωρών στις δημόσιες προσκλήσεις υποβολής προσφορών· πιστεύει, συνεπώς, ότι στις προσκλήσεις για δημόσιες συμβάσεις και κατασκευές θα πρέπει να περιλαμβάνονται αυστηρές διατάξεις σχετικά με τα ενωσιακά πρότυπα κοινωνικών και εργασιακών δικαιωμάτων·

130. εκφράζει την ανησυχία του για καταγγελίες ότι η ουγγρική κυβέρνηση σκόπευε να εθνικοποιήσει τον αερολιμένα «Ferenc Liszt» κοντά στη Βουδαπέστη και ότι δήλωσε την πρόθεσή της να χρησιμοποιήσει τα ταμεία συνοχής της Ένωσης για την ανάπτυξη υποδομών ώστε να μειωθεί η αξία του αερολιμένα και, συνεπώς, το κόστος της απαλλοτρίωσης, πράγμα που θα έβλαπτε τους σημερινούς ιδιοκτήτες του· εκφράζει τη βαθιά του ανησυχία για την ανασφάλεια που συνεπάγονται τέτοιες απειλές για τους διεθνείς επενδυτές· υπενθυμίζει ότι τα ταμεία συνοχής της Ένωσης χρησιμοποιήθηκαν για τη συγχρηματοδότηση του αερολιμένα, πράγμα που θα ωφελούσε ολιγαρχικές δομές σε περίπτωση αναγκαστικής ή ακούσιας πώλησης του αερολιμένα· σημειώνει ότι η κυβέρνηση έχει επιβάλει εξαιρετικά γραφειοκρατικά εμπόδια και πρόσθετες απαιτήσεις στον φορέα εκμετάλλευσης του αερολιμένα· εκφράζει την έκπληξή του για τις χαμηλότερες προσφορές αγοράς του αερολιμένα από ολιγάρχες που ανήκουν στο άμεσο και στενό περιβάλλον του πρωθυπουργού·

131. εκφράζει την ανησυχία του για το γεγονός ότι η αύξηση των τιμών των κατασκευών και των πρώτων υλών ενδέχεται να αλλάξει τον συνολικό προϋπολογισμό για πολλά έργα και θα μπορούσε να οδηγήσει σε ελλιπή εγγραφή στον προϋπολογισμό, σε αποτυχημένα ορόσημα και ανέφικτη υλοποίηση και, επομένως, θα μπορούσε να υπονομεύσει την ολοκλήρωση του κεντρικού δικτύου ΔΕΔ-Μ·

132. σημειώνει με ανησυχία την απόκτηση του 88 % των μετοχών της Euronews από την πορτογαλική εταιρεία επιχειρηματικού κεφαλαίου Alpac Capital, η οποία σύμφωνα με πληροφορίες έχει στενούς δεσμούς με τον Πρωθυπουργό της Ουγγαρίας· σημειώνει ότι η συντακτική επιτροπή του Euronews περιλαμβάνει πλέον τρία άτομα που επιλέγονται από τον Alpac και, ως εκ τούτου, εκφράζει την ανησυχία του για το γεγονός ότι αυτό θα μπορούσε να επηρεάσει την πλήρη συντακτική ανεξαρτησία του· σημειώνει ότι το 2020 το Euronews έλαβε 18,12 εκατομμύρια EUR από τον προϋπολογισμό της Ένωσης· καλεί την Επιτροπή να διασφαλίσει ότι τα χρήματα αυτά χρησιμοποιούνται πράγματι για αντικειμενική και τεκμηριωμένη ειδησεογραφική κάλυψη από ανεξάρτητους δημοσιογράφους·

Συστάσεις

133. καλεί την Επιτροπή: α) να παρέχει ένα ποσοστό σφάλματος κατά την πληρωμή και όχι το υπολειπόμενο ποσοστό σφάλματος, προκειμένου να βελτιωθεί η αξιολόγηση του ελέγχου που πραγματοποιήθηκε· β) να συνεχίσει τη συνεργασία της με το Ελεγκτικό Συνέδριο, προκειμένου να εναρμονιστούν περαιτέρω τα πρότυπα δεδομένων και να ευθυγραμμιστεί η ερμηνεία των νομικών κειμένων· γ) να ενθαρρύνει και να παρακολουθεί στενά τα κράτη μέλη χρησιμοποιώντας την τυποποιημένη κλίμακα μοναδιαίου κόστους, καθώς η περαιτέρω απλούστευση των κανόνων και των διαδικασιών μπορεί να συμβάλει στην αποτελεσματικότερη χρήση των κονδυλίων και σε μειωμένο ποσοστό σφάλματος, διασφαλίζοντας παράλληλα ότι το σύστημα δεν οδηγεί σε υπερβολικές ανισορροπίες υπέρ των κρατών μελών· δ) να προτρέψει τις αρχές ελέγχου να συμπεριλάβουν στα φύλλα ελέγχου τους συγκεκριμένες ερωτήσεις σχετικά με τους κινδύνους απάτης και να τεκμηριώνουν τις ενέργειες που γίνονται για την αντιμετώπιση κάθε συναφούς κινδύνου που εντοπίζεται στο πλαίσιο του ελέγχου· να δώσουν μεγαλύτερη προσοχή και να διαθέσουν αυξημένη τεχνική υποστήριξη στα κράτη μέλη των οποίων τα συστήματα διαχείρισης και ελέγχου είναι μόνο εν μέρει αξιόπιστα ή καθόλου αξιόπιστα, όπου υπάρχει αυξημένος κίνδυνος απάτης και διαφθοράς σε σχέση με τα κονδύλια· ε) να χρησιμοποιεί υποχρεωτικά και συστηματικά εργαλεία ΤΠ όπως το EDES και το Arachne για όλα τα ταμεία της Ένωσης, συμπεριλαμβανομένης της επιμερισμένης διαχείρισης, και να διασφαλίσει την καλύτερη χρήση της νέας τεχνολογίας, προκειμένου να αυξηθούν οι έλεγχοι και να προστατευθεί ο προϋπολογισμός της Ένωσης από απάτες και καταχρήσεις κονδυλίων· στ) να εξασφαλίσει την προστασία του προϋπολογισμού της Ένωσης μέσω της γενικής και συστηματικής χρήσης ψηφιακών και αυτοματοποιημένων συστημάτων για την υποβολή εκθέσεων, την παρακολούθηση και τον έλεγχο, και να θεσπίσει επειγόντως ένα ολοκληρωμένο και διαλειτουργικό σύστημα που θα βασίζεται, μεταξύ άλλων, σε υφιστάμενα εργαλεία και βάσεις δεδομένων· ζ) να εξασφαλίσει ότι τα κράτη μέλη θα λάβουν υπόψη και θα προωθήσουν την εφαρμογή της αρχής της εταιρικής σχέσης και της ισότητας των φύλων καθ’ όλη τη διάρκεια της προετοιμασίας, της εκτέλεσης, της παρακολούθησης και της αξιολόγησης όλων των προγραμμάτων, όπως ορίζεται στον κανονισμό (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (6) και στον κανονισμό (ΕΕ) 2021/1060· η) να διασφαλίσει την χρηστή δημοσιονομική διαχείριση κατά τη χρήση των κονδυλίων, συμπεριλαμβανομένου του σεβασμού του κράτους δικαίου και των θεμελιωδών δικαιωμάτων, ως βασικών προϋποθέσεων για τη χρηστή δημοσιονομική διαχείριση και την αποτελεσματική χρηματοδότηση· θ) να εξασφαλίσει ότι τα κράτη μέλη θα περιλαμβάνουν στην ετήσια σύνοψη επαρκείς πληροφορίες σχετικά με τα συμπεράσματα και την παρακολούθηση των πράξεων για τις οποίες έχουν αποσύρει από τους λογαριασμούς ποσά που εξακολουθούν να αποτελούν αντικείμενο συνεχιζόμενης αξιολόγησης της κανονικότητας· ι) να υποβάλει νομοθετική πρόταση που συνδέεται με την επικείμενη αναθεώρηση του δημοσιονομικού κανονισμού, προκειμένου να διασφαλιστεί ότι η παρακράτηση πληρωμών προστατεύεται επαρκώς πριν από την αποδέσμευσή της, να βελτιωθεί το ελεγκτικό έργο, η τεκμηρίωση του ελέγχου και η διαδικασία επανεξέτασης, να ενισχυθούν τα κύρια στοιχεία της κανονικότητας των πληροφοριών που παρέχονται στις ετήσιες εκθέσεις δραστηριοτήτων και να διασφαλιστεί ότι το Σώμα των Επιτρόπων παρέχει σχετικές και αξιόπιστες πληροφορίες στην ετήσια έκθεση για τη διαχείριση και τις επιδόσεις· υπογραμμίζει ότι η πρόταση θα πρέπει να έχει σαφές και περιορισμένο πεδίο εφαρμογής, προκειμένου να μην επηρεάζεται αρνητικά η απόδοση των κονδυλίων· ια) να βελτιώσει την προσέγγιση που ακολουθείται σε σχέση με τις μελέτες των διοικητικών δαπανών, ανακοινώνοντας τι θα εξεταστεί και πότε, καθώς και να αξιολογήσει κατά πόσον έχουν επιτευχθεί οι εκτιμώμενες εξοικονομήσεις διοικητικών δαπανών· ιβ) στο πλαίσιο της χρηματοδότησης βάσει επιδόσεων στην πολιτική συνοχής, να αξιοποιήσει με τον καλύτερο δυνατό τρόπο τις ευνοϊκές συνθήκες κατά την περίοδο 2021-2027, να προετοιμάσει εγκαίρως το έδαφος για μια αποτελεσματική ενδιάμεση επανεξέταση και να αποσαφηνίσει τους κανόνες κα